
Ιούνιος 2013
Το πρόγραμμα του ΙΜΚ συνοπτικά
Εκδήλωση

Σάββατο 1 και Κυριακή 2 Ιουνίου 2013

Ναύπλιο - Αθήνα, μία σκηνή

Θεατρικές Σπουδές, Παραστατικές Τέχνες & Εκπαίδευση, Θεωρία και Πράξη

Τμήμα Θεατρικών Σπουδών Πανεπιστημίου Πελοποννήσου
Ώρες: 10:30 - 20:00 Εργασίες

            20:00 - 22:00 Παραστάσεις

Είσοδος Ελεύθερη

Ημερίδα
· Δευτέρα 3 Ιουνίου 2013, 11:00 -18:00 

Επιστημονική Ημερίδα 
Η Ελλάδα του Βοκάκιου
Ιταλικό Μορφωτικό Ινστιτούτο, Τμήμα Ιταλικής Γλώσσας και Φιλολογίας του Εθνικού και Καποδιστριακού Πανεπιστημίου Αθηνών,  Ίδρυμα Μιχάλης Κακογιάννης,  
Μανιατάκειον Ίδρυμα 

Ταυτόχρονη μετάφραση.

Είσοδος Ελεύθερη 
Παρουσίαση Βιβλίου

· Τρίτη 4 Ιουνίου 2013, στις 20:00

"Στη Σκιά του Αυγερινού" της Σοφίας Βόικου

Εκδόσεις Ψυχογιός
Είσοδος Ελεύθερη 
Εκθέσεις 
· Τρίτη 11 Ιουνίου έως  Κυριακή 28 Ιουλίου 2013

"Η Επίδαυρος εφ’ όλης της ύλης"

Αρχείο-Συλλογή-Επιμέλεια  Έκθεσης Βασίλης  Καββαθάς

Βιβλιοθήκη- Πινακοθήκη Επιδαύρου
Είσοδος Ελεύθερη

Εναρκτήρια Εκδήλωση: Τρίτη 11 Ιουνίου 2013

Πληροφορίες/ Κρατήσεις: 210 34 18 579, Δευ – Παρ 11:00 – 14:00

Απαραίτητη η κράτηση θέσεων. Θα τηρηθεί σειρά προτεραιότητας

Έκθεση φωτογραφίας
· Δευτέρα 10 Ιουνίου έως Πέμπτη  20 Ιουνίου 2013
2η Έκθεση Φωτογραφίας Νότιας Αθήνας 

 «Φωτογραφία Δρόμου» 

Σταθμός 3ος: Ίδρυμα Μιχάλη Κακογιάννη 

Εγκαίνια: Δευτέρα 10 Ιουνίου 2013 στις 19:00
Είσοδος Ελεύθερη
συνεχίζονται οι Εκθέσεις

· έως Κυριακή 9 Ιουνίου 2013
Έκθεση   «Eureka»
Σάκης Παπαγιάννης
Είσοδος Ελεύθερη
· έως Κυριακή 9 Ιουνίου 2013

Έκθεση Ζωγραφικής: ''Φύγε! Φύγε!''... είπε το πουλί!
Γιάννης Γούνας
Είσοδος Ελεύθερη
· έως Κυριακή 9 Ιουνίου 2013

"Εφαρμογές Σύγχρονης Τέχνης"

Έργα γνωστών Ελλήνων εικαστικών
Είσοδος Ελεύθερη
· έως Κυριακή 9 Ιουνίου 2013
(η Έκθεση δεν θα είναι επισκέψιμη 1 & 2 Ιουνίου 2013)

'Έκθεση Φωτογραφίας

«Με το βλέμμα στο Φεγγάρι»
Είσοδος Ελεύθερη
Κινηματογραφική Προβολή & Σεμινάριο
· Δευτέρα 10 & Δευτέρα 17 Ιουνίου, στις 21:00

Προβολή βραβευμένης ταινίας και σεμινάριο
ο “Μικρός Βασιλιάς” του Σωκράτη Αλαφούζου
Θεατρικές παραστάσεις
· Τρίτη 4 & Τρίτη 11 Ιουνίου 2013, στις 21:30

«Η Σκιά του Ειδώλου» του Γρηγόρη Χαλιακόπουλου

Σκηνοθεσία: Μαρίκα Θωμαδάκη

Ερμηνεύει ο Βασίλης Παπαδημητρίου
· Από Σάββατο 8 έως Σάββατο 29 Ιουνίου 2013

Κάθε Σάββατο στις 21:30
Η ΓΡΑΜΜΗ  Μαύρη Κωμωδία του Ίσραελ Άρθουρ Χόροβιτς
σε σκηνοθεσία Γιώργου Σουξέ
· Κυριακή 9 Ιουνίου 2013, στις 20:30

«Του Κουτρούλη ο Γάμος» του Αλέξανδρου Ραγκαβή

Σκηνοθεσία Αγγέλα Καζακίδου
Θεατρική Ομάδα Πανελλαδικού Συνδέσμου Παραπληγικών και Κινητικά Αναπήρων

· Τρίτη 18, Τετάρτη 19 και Πέμπτη 20 Ιουνίου 2013, στις 21:00
«Post Hamlet ή μετά-Άμλετ»

Θεατρική Ομάδα Minus [two]

Σκηνοθεσία:  Στέλλα Μαρή
συνεχίζονται οι θεατρικές παραστάσεις

· Σάββατο 11 Μαΐου έως Κυριακή 16 Ιουνίου 2013
Pedestal

The Helter Skelter Company

Σκηνοθεσία: Θάνος Παπακωνσταντίνου

Κάθε Παρασκευή, Σάββατο και Κυριακή, στις 21.30

Χορός
· Τρίτη 4,Τετάρτη 5 και Πέμπτη 6 Ιουνίου 2013, στις 21:00

κι  όμΩς κινείται

Το σωματίδιο του Θεού/The God’s particle
έργο βασισμένο σε κείμενα του Χαΐνη Δ. Αποστολάκη
Στο πλαίσιο του 12ου Φεστιβάλ Χορού του Σωματείου Ελλήνων Χορογράφων
Χορόδραμα
· έως Κυριακή 7 Ιουλίου 2013, στις 21:00

THE   CAVE Χορόδραμα
Μια σύγχρονη ματιά στην αλληγορία της σπηλιάς από την 

«Πολιτεία» του Πλάτωνα. Μια σύμπραξη χορού, μουσικής και εικόνας

Πολιτιστική Ομάδα ΗΧΟΔΡΑΜΑ
Εργαστήρι Σινεμά

· 26 Ιουνίου – 23 Ιουλίου 2013
Καθημερινά Δευτέρα έως Παρασκευή 16.30-20.30

Κάνε τη δική σου ταινία
Εργαστήρι Κινηματογράφου Σκηνοθεσίας-Υποκριτικής-Εικονοληψίας-Μοντάζ 

Σχολείο του Σινεμά 

22ο Μαθητικό Φεστιβάλ Δήμου Μοσχάτου-Ταύρου, Εκδηλώσεις στο ΙΜΚ
(14 Απριλίου -17 Ιουνίου 2013)

· Κυριακή 2/6/2013 και ώρα 12:00 μ.
Παράσταση από το τμήμα Μοντέρνου χορού και Μπαλέτου του Πνευματικού Κέντρου Επιμέλεια: Καλαβρυτινού Βαγγελίτσα
· Σαββάτο 8/6/2013 και ώρα 21: 00
Χορωδιακό Σύνολο του Δημοτικού Ωδείου του Πνευματικού Κέντρου. 

Επιμέλεια: Αλεξοπούλου Όλγα
********
Το Πρόγραμμα Ιουνίου 2013 Αναλυτικά
Εκδήλωση
Διήμερο αφιερωμένο στις θεατρικές Σπουδές, τις Παραστατικές Τέχνες, την Εκπαίδευση, τη θεατρική θεωρία και πράξη
Σάββατο 1 και Κυριακή 2 Ιουνίου 2013
Ναύπλιο - Αθήνα, μία σκηνή

Θεατρικές Σπουδές 

Παραστατικές Τέχνες & Εκπαίδευση, Θεωρία και Πράξη
Τμήμα Θεατρικών Σπουδών Πανεπιστημίου Πελοποννήσου
Είσοδος Ελεύθερη

Το Τμήμα Θεατρικών Σπουδών του Πανεπιστημίου Πελοποννήσου λειτουργεί εδώ και δέκα χρόνια στο ιστορικό και θεατρικό Ναύπλιο. Ένα Τμήμα όχι μόνο της θεωρίας αλλά και της πράξης, ποιοτικό, δραστήριο, παραγωγικό που διεκδικεί την Αριστεία των Γραμμάτων και των Τεχνών. Το Σαββατοκύριακο 1 & 2 Ιουνίου το Τμήμα Θεατρικών Σπουδών παίρνει τις πνευματικές και υλικές του αποσκευές από το Ναύπλιο και στήνει «τη σκηνή» του στην Αθήνα, στο Ίδρυμα Μ. Κακογιάννης. 
Πρόκειται για ένα διήμερο αφιερωμένο στις θεατρικές Σπουδές, τις Παραστατικές Τέχνες, την Εκπαίδευση, τη θεατρική θεωρία και πράξη. Καθηγητές και διδάσκοντες του Τμήματος Θεατρικών Σπουδών του Πανεπιστημίου Πελοποννήσου, επιπροσθέτως πολλοί που δίδαξαν κατά το παρελθόν και εκλεκτοί καλεσμένοι,  θεωρητικοί του νεοελληνικού θεάτρου, του αρχαίου και του ευρωπαϊκού, καλλιτέχνες, σκηνοθέτες, ηθοποιοί, σκηνογράφοι, ενδυματολόγοι, θεωρητικοί και πρακτικοί των Παραστατικών Τεχνών και της Δραματικής Τέχνης στην Εκπαίδευση μιλάνε για το σήμερα, το χθες και το αύριο του θεάτρου καθώς και για τις μορφές, τις ιδιαιτερότητες και τη θέση του στην αγορά εργασίας. 
Καλεσμένοι είναι και οι πανεπιστημιακοί Πρόεδροι των άλλων Θεατρικών Τμημάτων στην Ελλάδα, οι καθηγητές Π. Μαυρομούστακος και ο Σ. Τσιτσιρίδης. Τιμώμενη προσωπικότητα ο διαπρεπής σκηνοθέτης Μιχαήλ Μαρμαρινός δίνει διάλεξη με θέμα του «Μια γλώσσα πίσω από τις γλώσσες», ενώ την ίδια μέρα μιλάνε και άλλοι δυνατοί σκηνοθέτες όπως, ο Κ. Αρβανιτάκης, η Α. Τομπούλη, ο Ν. Διαμαντής και οι ηθοποιοί, Κ. Χέλμη και Π. Σκουρολιάκος. Επίσης η πρώτη μέρα περιέχει και εισηγήσεις για τη Δραματική τέχνη στην Εκπαίδευση από τους ειδικευμένους καθηγητές του Τμήματος. 
Την Κυριακή οι Παραστατικές Τέχνες και η Λογοτεχνία παίρνουν το λόγο ενώ συμπλέει και το Αρχαίο Θέατρο. Ο Κινηματογράφος αναζητά τη σχέση του με το Θέατρο και οι ειδικοί του χορού τη σχέση Χορού – Θεάτρου. Ο Σ. Τσακίρης, καταξιωμένος σκηνοθέτης, έχει το λόγο, ενώ σκηνοθέτες, σκηνογράφοι, ενδυματολόγοι, εικαστικοί ανταλλάσσουν απόψεις. Ο Π. Παπαγεωργόπουλος, ο Γ. Ψυχούλης, ο Κ. Ζαμάνης, η Α. Στούρνα, η Α. Καθαρίου, ο Τ. Λυκουρέσης, και ο Γ. Λεοντάρης μετά τις εισηγήσεις τους θα δώσουν το βήμα στην Τ. Αρσένη, η οποία μαζί με ένα πιανίστα και επτά λυρικούς τραγουδιστές θα προβεί σε ένα ενδιαφέρον σεμινάριο για την Όπερα και το Μουσικό Θέατρο, «Σκηνοθετώντας τη μουσική, από τον  Figaro στο Cabaret». 
Εκτός από τα βίντεο των φοιτητών, θα προβληθεί η εκπομπή «η πόλη μιλά» αφιέρωμα στο Τμήμα Θεατρικών Σπουδών στο Ναύπλιο της Κατερίνας Ψυχογιού, παραγωγή του DRtV. 

Στο χώρο υποδοχής αδημονεί για τα βλέμματα η έκθεση «ο Έρωτας ως Αντίσταση» με τις σκηνογραφικές «εγκαταστάσεις» των φοιτητών και διδάσκουσα την Αση Δημητρουλοπούλου. Επίσης και τα δύο απογεύματα θα εκτυλίσσεται σε έναν κλειστό χώρο στο ισόγειο η performance «Σου απλώνω το χέρι μου». Πρόκειται για συναντήσεις – διαλόγους φοιτητών και καλεσμένων συγγραφέων και καλλιτεχνών με θέμα τον έρωτα και αφορμή μια φωτογραφία. 

 Επίσης, στο χώρο της υποδοχής μια άλλη ενδιαφέρουσα αναδρομική έκθεση ενδύματος των φοιτητών και των αποφοίτων «Φοράμε αυτό που είμαστε, βλέπετε αυτό που είστε»  έργα που παρήχθησαν κατά τη διάρκεια του μαθήματος της Ενδυματολογίας, με την επιμέλεια της διδάσκουσας Ε. Βογιατζάκη – Κρουκόβσκι.
Το γεγονός όμως που θα απογειώσει αυτό το  καλλιτεχνικό και πνευματικό  διήμερο είναι  οι εμπνευσμένες θεατρικές παραστάσεις των φοιτητών βασισμένες στις διδασκαλίες του Γ. Λεοντάρη, της Ά. Τσίχλη και της Χ. Ζώνιου καθώς και οι παραστάσεις σωματικής δραματικής μιμικής τέχνης βασισμένες στη διδασκαλία της Τ. Βασιλάκου.

Τη διήμερη εκδήλωση θα συνοδεύει η πιανίστα Λορένα Λευκοκοίλου και η σοπράνο Βάλια Αθανασιά, φοιτήτριες και οι δύο του Τμήματος Θεατρικών Σπουδών.

Σάββατο 1 και Κυριακή 2 Ιουνίου 2013

Ναύπλιο - Αθήνα, μία σκηνή

Θεατρικές Σπουδές 

Παραστατικές Τέχνες & Εκπαίδευση, Θεωρία και Πράξη

Τμήμα Θεατρικών Σπουδών Πανεπιστημίου Πελοποννήσου

Ώρες: 10:30 - 20:00 Εργασίες

            20:00 - 22:00 Παραστάσεις

Είσοδος Ελεύθερη

Κράτηση θέσεων για τις παραστάσεις: τηλ. 210 34 18 579, Δευ-Παρ 11:00 -14:00 

******
Ημερίδα

Δευτέρα 3 Ιουνίου 2013, 11:00 -18:00 

Επιστημονική Ημερίδα 
Η Ελλάδα του Βοκάκιου
Ιταλικό Μορφωτικό Ινστιτούτο
Τμήμα Ιταλικής Γλώσσας και Φιλολογίας 
του Εθνικού και Καποδιστριακού Πανεπιστημίου Αθηνών
Ίδρυμα Μιχάλης Κακογιάννης
Μανιατάκειον Ίδρυμα
Με την ευκαιρία της συμπλήρωσης 700 χρόνων από τη γέννηση του Βοκάκιου (Giovanni Boccaccio), το Ιταλικό Μορφωτικό Ινστιτούτο σε συνεργασία με το Τμήμα Ιταλικής Γλώσσας και Φιλολογίας του Εθνικού και Καποδιστριακού Πανεπιστημίου Αθηνών, το Ίδρυμα Μιχάλης Κακογιάννης και το Μανιατάκειον Ίδρυμα διοργανώνει την Επιστημονική Ημερίδα  «Η Ελλάδα του Βοκάκιου». Στο κλείσιμο της ημερίδας θα ακολουθήσει  θεατρική ανάγνωση, με συνοδεία μουσικής, της 3ης νουβέλας της 4ης ημέρας του Δεκαημέρου από τους ηθοποιούς του Θεάτρου Oranona του Certaldo. 

H Ημερίδα θα πραγματοποιηθεί στο Ίδρυμα Μιχάλης Κακογιάννης (Πειραιώς 206, Ταύρος) τη Δευτέρα 3 Ιουνίου 2013 από τις 11:00 έως τις 18:00.

Στην ημερίδα, η οποία είναι επικεντρωμένη σε πτυχές που αφορούν την Ελλάδα του Βοκάκιου, θα παρουσιαστούν μια σειρά από εισηγήσεις Ελλήνων και Ιταλών ειδικών πάνω στο θέμα αυτό.

Ο Βοκάκιος, ο οποίος γεννήθηκε πιθανότατα στη Φλωρεντία τον Ιούνιο-Ιούλιο του 1313,  θεωρείται ο ιδρυτής της ιταλικής νουβέλας. Στο αριστούργημά του, το Δεκαήμερο πραγματεύτηκε διάφορα θέματα: την αγάπη, την τύχη, τη δυναμική της ανθρώπινης ευφυΐας ή ακόμα και της πονηριάς. 

Mεταξύ του 1360 και του 1362 γνώρισε και  παρείχε φιλοξενία στον λόγιο από την βυζαντινή Καλαβρία, Λεόντιο Πιλάτο, ο οποίος αρεσκόταν να αποκαλεί τον εαυτό του «Θεσσαλό όπως o μεγάλος Αχιλλέας». Παρακινημένος από την αγάπη που ένιωθε για την πνευματική και φιλολογική πατρίδα του, ο Λεόντιος Πιλάτος ισχυριζόταν ότι ήταν κατεξοχήν τέκνο ενός πολιτισμού χωρίς σύνορα όπως ο ελληνικός. Του ανατέθηκε το έργο της μετάφρασης της Ιλιάδας και της Οδύσσειας για λογαριασμό του Πετράρχη, ενώ ο Βοκάκιος του προσέφερε την έδρα των ελληνικών στο Studio Fiorentino, ένα μισθό και κατοικία στο σπίτι του. Η αναγέννηση των ελληνικών σπουδών στην Ιταλία ξεκίνησε από εκεί.

Χάρη στη μεσολάβηση του Λεοντίου Πιλάτου ο Βοκάκιος μπόρεσε να προσεγγίσει τα έργα της αρχαίας ελληνικής γραμματείας. Ο ίδιος ο Βοκάκιος είπε: «Εγώ ήμουν αυτός που πρώτος, με δικά μου έξοδα, έκανα να γυρίσουν τα βιβλία του Ομήρου και διαφόρων άλλων Ελλήνων συγγραφέων στην Τοσκάνη, απ’ όπου για πολλούς αιώνες είχαν εξαφανιστεί χωρίς ελπίδα επιστροφής».

 Ο Πετράρχης και ο Βοκάκιος ήταν οι αρχιτέκτονες της πρόσληψης της ελληνικής φιλολογίας στη διαδικασία διαμόρφωσης των συγγραφέων του 14ου αιώνα στην Ιταλία.
H ημερίδα τελεί υπό την αιγίδα του 
Εθνικού Φορέα Giovanni Boccaccio (Ente Nazionale Giovanni Boccaccio)
Θα υπάρχει ταυτόχρονη μετάφραση.

Η είσοδος είναι ελεύθερη.

Πληροφορίες-Κρατήσεις θέσεων στα ταμεία του Ιδρύματος (Πειραιώς 206, Ταύρος)
 και τηλεφωνικά 210 3418579, Δευ-Παρ 11:00-14:00

Θα τηρηθεί σειρά προτεραιότητας.

ΠΡΟΓΡΑΜΜΑ ΗΜΕΡΙΔΑΣ:

Α’ ΜΕΡΟΣ:

11:00-13:30

Έναρξη Ημερίδας - Χαιρετισμοί

Ο Βοκάκιος και η Ελλάδα

Αntonio Carile, Ομ. Καθηγητής Πανεπιστημίου της Μπολόνια

Ο λατινοκρατούμενος Μοριάς μέσα από το βλέμμα του Βοκάκιου

Nicolò Budini Gattai
Peronella: ένα διήγημα (του Βοκακίου), δύο σενάρια (του Καζαντζάκη και του Παζολίνι)

Γεράσιμος Ζώρας, Πρόεδρος Τμήματος Ιταλικής Γλώσσας και Φιλολογίας Πανεπιστημίου Αθηνών

Η Άλκηστη του Ευριπίδη εμπνέει τον Βοκκάκιο και τον Πετράρχη στη δική του ιταλική και λατινική Griselda
Στέλλα Πριόβολου, Καθ. Τμήματος Ιταλικής Γλώσσας και Φιλολογίας Πανεπιστημίου Αθηνών

O ερωτικός Βοκκάκιος στη σύγχρονη Ελλάδα

Άννα Θέμου, Επ. Καθηγήτρια Τμήματος Ιταλικής Γλώσσας και Φιλολογίας Πανεπιστημίου Αθηνών

13:30-15:00 Διάλειμμα

Β’ ΜΕΡΟΣ:
15:00-17:00

H Eλλάδα μέσα από τις χαρτογραφίες του Βοκκάκιου

Αnna Pegoretti, University of Warwick
Η εικόνα του Βοκκάκιου στην κοινωνία και στην κριτική λογοτεχνίας της Ελλάδας του 20ού αιώνα

Ιωάννης Τσόλκας, Επ. Καθηγητής Τμήματος Ιταλικής Γλώσσας και Φιλολογίας Πανεπιστημίου Αθηνών

Μύθοι της Αρκαδίας στη Genealogia Deorum του Βοκκάκιου

Ρουμπίνη Δημοπούλου, Λέκτορας Τμήματος Ιταλικής Γλώσσας και Φιλολογίας Πανεπιστημίου Αθηνών

Από τον Βοκκάκιο στον Chaucer. Μια ιστορία αγάπης από την Θησηίδα στις Διηγήσεις του Canterbury
Μαρία Σγουρίδου, Επ. Καθηγήτρια Τμήματος Ιταλικής Γλώσσας και Φιλολογίας Πανεπιστημίου Αθηνών

Γ’ ΜΕΡΟΣ:
17:00-18:00

Θεατρική ανάγνωση της 3ης νουβέλας της 4ης ημέρας του Δεκαημέρου από την ηθοποιό Ιlaria Landi του Θεάτρου Oranona του Certaldo, την οποία θα συνοδεύει με την κιθάρα του ο Alessio Montagnani. 

Θα υπάρχει ταυτόχρονη μετάφραση.

******

Ο Βοκάκιος, ο οποίος γεννήθηκε πιθανότατα στη Φλωρεντία τον Ιούνιο-Ιούλιο του 1313 από τον Boccaccio da Chellino, αντιπρόσωπο ενός από τους ισχυρούς εμπορικούς οίκους της Φλωρεντίας, και από άγνωστη μητέρα, μπορεί κάλλιστα να θεωρηθεί ο πατέρας της πρόζας στη δημώδη ιταλική γλώσσα και, μαζί με τον Πετράρχη και τον Δάντη, ο σημαντικότερος συγγραφέας του 14ου αιώνα τόσο στην Ιταλία όσο και στην Ευρώπη.
Ο Βοκάκιος θεωρείται ο ιδρυτής της ιταλικής νουβέλας. Στο αριστούργημά του, το Δεκαήμερο, πραγματεύτηκε διάφορα θέματα: την αγάπη, την τύχη, τη δυναμική της ανθρώπινης ευφυΐας ή ακόμα και της πονηριάς. Αυτές τις εκατό νουβέλες - δέκα  νουβέλες την ημέρα για δέκα ημέρες - που συνθέτουν το Δεκαήμερο, ο Βοκάκιος τις αφιέρωσε στις ερωτευμένες γυναίκες οι οποίες έχουν περισσότερη ανάγκη απ’ ότι οι άνδρες από ενθάρρυνση και διασκέδαση. Το έργο γεννήθηκε πράγματι ως αντίδοτο στη μελαγχολία. Δεν είναι τυχαίο ότι ξεκινούσε με την περιγραφή του φοβερού λοιμού που είχε ξεσπάσει στη Φλωρεντία το 1348: ένα πραγματικό γεγονός, αλλά ταυτόχρονα αλληγορικό, που λειτουργεί δηλαδή υπαινικτικά για την ανθρώπινη κατάσταση γενικά, για το δικαίωμα της ζωής επί του θανάτου, υπό το πρίσμα μιας κοσμοαντίληψης που εξυμνούσε τις αξίες μιας διατεταγμένης κοινωνίας, απαλλαγμένης όμως από ηθικολογικές προκαταλήψεις, μιας κοινωνίας σε θέση να εκτιμήσει τις ατομικές αρετές της ευφυΐας και της πρωτοβουλίας, σεβόμενης ταυτόχρονα τις φυσικές διαθέσεις, με πρώτον τον έρωτα.

Ο Βοκάκιος έζησε τα νεανικά του χρόνια στη Νάπολη, στη συνέχεια μετακόμισε λόγω οικονομικών προβλημάτων στη Ραβέννα και στο Forlì, για να επιστρέψει τελικά στη γενέτειρά του, τη Φλωρεντία.

Το έργο του αποτέλεσε αντικείμενο θαυμασμού, αλλά και μίμησης σε όλη την Ευρώπη: η πρόζα του θεωρήθηκε από τους Ιταλούς συγγραφείς αξεπέραστο πρότυπο τουλάχιστον μέχρι το 19ο αιώνα, ενώ παραμένει επίκαιρο σημείο αναφοράς για σύγχρονους Ιταλούς συγγραφείς και πηγή έμπνευσης στον κινηματογράφο. Αρκεί κανείς να σκεφτεί το αριστούργημα του Πιερ Πάολο Παζολίνι Δεκαήμερο (Il Decameron) ή την σπονδυλωτή ταινία σε 4 επεισόδια Βοκάκιος’ 70 (Boccaccio ’70) σκηνοθετημένη από τους Vittorio De Sica, Federico Fellini, Mario Monicelli και Luchino Visconti.

Πολύ σημαντική υπήρξε για τον Βοκάκιο η συνάντησή του με έναν λόγιο από τη βυζαντινή Καλαβρία, στον οποίο παρείχε φιλοξενία μεταξύ 1360 και 1362, τον Λεόντιο Πιλάτο, ο οποίος αρεσκόταν να αποκαλεί τον εαυτό του «Θεσσαλό όπως τον μεγάλο Αχιλλέα». Παρακινημένος από την αγάπη που ένιωθε για την πνευματική και φιλολογική πατρίδα του, ο Λεόντιος Πιλάτος ισχυριζόταν ότι ήταν κατεξοχήν τέκνο ενός πολιτισμού χωρίς σύνορα όπως ο ελληνικός. Του ανατέθηκε το έργο της μετάφρασης της Ιλιάδας και της Οδύσσειας για λογαριασμό του Πετράρχη, ενώ ο Βοκάκιος του προσέφερε την έδρα των ελληνικών στο Studio Fiorentino, ένα μισθό και κατοικία στο σπίτι του. Η αναγέννηση των ελληνικών σπουδών στην Ιταλία ξεκίνησε από εκεί.

Χάρη στη μεσολάβηση του Λεοντίου Πιλάτου ο Βοκάκιος μπόρεσε να προσεγγίσει τα έργα της αρχαίας ελληνικής γραμματείας. Ο ίδιος ο Βοκάκιος είπε: «Εγώ ήμουν αυτός που πρώτος, με δικά μου έξοδα, έκανα να γυρίσουν τα βιβλία του Ομήρου και διαφόρων άλλων Ελλήνων συγγραφέων στην Τοσκάνη, απ’ όπου για πολλούς αιώνες είχαν εξαφανιστεί χωρίς ελπίδα επιστροφής».

Θα μπορούσαμε λοιπόν να ισχυριστούμε ότι ο Πετράρχης και ο Βοκάκιος ήταν οι αρχιτέκτονες της πρόσληψης της ελληνικής φιλολογίας στη διαδικασία διαμόρφωσης των συγγραφέων του 14ου αιώνα στην Ιταλία.
******

Παρουσίαση Βιβλίου
Τρίτη 4 Ιουνίου 2013, στις 20:00

"Στη Σκιά του Αυγερινού"

Σοφία Βόικου

Εκδόσεις Ψυχογιός

Οι Εκδόσεις Ψυχογιός διοργανώνουν μία συνάντηση με την συγγραφέα Σοφία Βόικου με αφορμή την έκδοση του καινούργιου της βιβλίου "Στη Σκιά του Αυγερινού"

Το βιβλίο παρουσιάζει η συγγραφέας Πασχαλία Τραυλού 

Διαβάζει ο σκηνοθέτης Γιώργης Κοντοπόδης
*******
Εκθέσεις
Τρίτη 11 Ιουνίου έως  Κυριακή 28 Ιουλίου 2013

Έκθεση

"Η Επίδαυρος εφ’ όλης της ύλης"

Αρχείο-Συλλογή-Επιμέλεια  Έκθεσης

Βασίλης  Καββαθάς
Βιβλιοθήκη- Πινακοθήκη Επιδαύρου
Πριν ξεκινήσεις για  κει, 
φρόντισε να μάθεις 
τι εστί Επίδαυρος, 
τι εστί Ασκληπιείο, 

τι σημαίνει «θεραπεία κατ’ όναρ»…

Το Ίδρυμα Μιχάλης Κακογιάννης,  παρουσιάζει  την έκθεση με τον γενικό τίτλο "Η Επίδαυρος εφ’ όλης της ύλης" από το αρχείο και τη συλλογή του δημοσιογράφου-συγγραφέα-εικαστικού και συλλέκτη, Βασίλη Καββαθά, σε επιμέλεια του ίδιου. Η έκθεση έχει ως στόχο την ουσιαστική γνωριμία του κοινού, και ειδικότερα των νεώτερων γενεών, με το μαγικό, και συνάμα, γνωστό - άγνωστο στην ολότητά του,  τόπο, που λέγεται Επίδαυρος. Ένα σημείο αναφοράς, από τους αρχαιότατους χρόνους.  Ένας τόπος νοήματος, που συνδέει άμεσα τη μαθητεία, την σπουδή και την εκπαίδευση με το Ιερό του Ασκληπιού, όπου κάποτε συνέρρεαν κατά μυριάδες οι προσκυνητές - ασθενείς  απ’ όλα τα γνωστά μέρη της εποχής,  για να βιώσουν την εμπειρία του θαύματος, ν’ ακολουθήσουν το τελετουργικό της εγκοιμήσεως που τους «οδηγούσε» ενώπιον του θεού, ο οποίος «και νεκρούς ανάσταινε»…  

Μέρος του αρχείου του Βασίλη Καββαθά, ο οποίος έχει αναγάγει σε έργο ζωής (μισό αιώνα θεατής του θεάτρου -έχει αναλώσει ανάλογο χρόνο στην έρευνα της ιστορίας της γενέτειράς του) θα εκτεθεί για πρώτη φορά στο Ίδρυμα Μιχάλης Κακογιάννης, ενώ ο απώτερος στόχος του συλλέκτη είναι: η δημιουργία μιας Βιβλιοθήκης-Πινακοθήκης της Επιδαύρου (που θα περιλαμβάνει ό,τι Επιδαύριον).  

Η μοναδική συλλογή του Βασίλη Καββαθά αποτελείται από σπάνιες εκδόσεις βιβλίων, αφίσες και προγράμματα του θεάτρου, γκραβούρες, ξυλογραφίες και χαλκογραφίες καλλιτεχνών και περιηγητών, πίνακες ζωγραφικής, ακουαρέλες και φωτογραφίες Επιδαύριας θεματολογίας πάντα.

Κατά τη διάρκεια της έκθεσης, σε ημερομηνίες που θα ανακοινωθούν σύντομα,  ο Βασίλης Καββαθάς θα συνομιλήσει με προσωπικότητες του θεάτρου, με πανεπιστημιακούς και με αρχαιολόγους.  Οι ιδιότυπες αυτές συνεντεύξεις, με ανθρώπους που έχουν βιώσει την εμπειρία της Επιδαύρου -εκείνους που ο συλλέκτης ονομάζει «Επιδαύριους»-  θα είναι ανοικτές στο κοινό.
Αντί εγκαινίων, την Τρίτη 11 Ιουνίου 2013, ο Βασίλης Καββαθάς μιλά για τον αρχαιολόγο Παναγή  Καββαδία και την ανασκαφή  στο Ιερό, ενώ παράλληλα παρουσιάζει τα συλλεκτικά συγγράμματα-εκδόσεις του: «Ο ΤΩΝ ΕΠΙΔΑΥΡΙΩΝ ΘΙΑΣΟΣ», «Εγώ έχω παίξει στην Επίδαυρο», «Η ΕΠΙΔΑΥΡΟΣ εφ’ όλης της ύλης», «ΘΕΑ  ΕΠΙΔΑΥΡΟΥ», «ΘΕΑΣ ΑΞΙΟΝ», «ΑΝΑΣΚΑΦΗ στο ΙΕΡΟ», «ΕΠΙΔΑΥΡΙΟΝ  ΑΝΑΘΗΜΑ - ΣΕΛΙΔΕΣ ΠΑΤΡΙΔΟΓΝΩΣΙΑΣ», «Τοιχογραφίες» ΕΠΙΔΑΥΡΟΥ (εκδόσεις ΚΑΚΤΟΣ)

Η έκθεση διοργανώνεται με τη  υποστήριξη του 
Μορφωτικού Ιδρύματος της ΕΣΗΕΑ
Υποστηρικτές

Τρίτη 11 Ιουνίου έως την Κυριακή 28 Ιουλίου 2013

Έκθεση
Βασίλη Καββαθά
"Η Επίδαυρος εφ’ όλης της ύλης"

Εκθεσιακός χώρος 1ου και 2ου ορόφου

Ώρες Λειτουργίας: Καθημερινά 18:00 -22:00

Είσοδος Ελεύθερη

Εναρκτήρια Εκδήλωση: Τρίτη 11 Ιουνίου 2013

Πληροφορίες/ Κρατήσεις: 210 34 18 579, Δευ – Παρ 11:00 – 14:00

Απαραίτητη η κράτηση θέσεων. Θα τηρηθεί σειρά προτεραιότητας

****

Έκθεση φωτογραφίας
Δευτέρα 10 Ιουνίου έως Πέμπτη  20 Ιουνίου 2013
2η Έκθεση Φωτογραφίας Νότιας Αθήνας 

 «Φωτογραφία Δρόμου» 

Σταθμός 3ος: Ίδρυμα Μιχάλη Κακογιάννη 
Εγκαίνια: Δευτέρα 10 Ιουνίου 2013 στις 19:00
Είσοδος Ελεύθερη
Τη Δευτέρα 10 Ιουνίου 2013 στις 19:00., η Περιφερειακή Ενότητα Νότιου Τομέα Αθήνας εγκαινιάζει τη 2η Έκθεση Φωτογραφίας με τίτλο «Φωτογραφία Δρόμου» στο Ίδρυμα Μιχάλης Κακογιάννης.

Στιγμιότυπα από την καθημερινότητα της Νότιας Αθήνας... φιγούρες στο δρόμο, παιδιά στο πάρκο, αναμονή στη στάση του τραμ, ρέμβη στην παραλία. Ο φακός αιχμαλωτίζει μικρές λεπτομέρειες σε μεγάλους καμβάδες, παιχνίδια των σκιών, χρώματα σε τοίχους, την ένταση στα σχήματα των αυτοκινήτων και των κτηρίων. Μεγεθύνει το αόρατο, δίνει προοπτική στο μεγάλο, πλανάρει αιχμαλωτίζοντας καρέ που πέρασαν απαρατήρητα από τους πολλούς... 

«Φωτογραφία Δρόμου» ήταν το θέμα του φετινού, 2ου Διαγωνισμού Φωτογραφίας της Περιφερειακής Ενότητας Νότιου Τομέα Αθήνας, όπως αναδείχθηκε από διαδικτυακή ψηφοφορία. Και επειδή ο δρόμος έχει τη δική του ιστορία, ερασιτέχνες φωτογράφοι και όχι μόνο ανταποκρίθηκαν στο κάλεσμά της ΠΕ, βγήκαν στους δρόμους της Νότιας Αθήνας και μας έστειλαν φωτογραφίες έγχρωμες και ασπρόμαυρες. Καρέ που τραβήχτηκαν με μηχανές απλές, επαγγελματικές ή κάμερες κινητών τηλεφώνων. 

Η κριτική επιτροπή, αποτελούμενη από τους διακεκριμένους φωτοειδησεογράφους Γιάννη Μπεχράκη, Νίκο Πηλό και Ιάκωβο Χατζησταύρου, επέλεξε τις 35 φωτογραφίες που παρουσιάζονται στην Έκθεση, ενώ ιδιαίτερα διακρίθηκαν οι φωτογραφίες των (αλφαβητικά): Κώστα Γιαβή, Μαρία Καππάτου, Χάρη Παναγιωτακόπουλο, Σωκράτη Μπαλταγιάννη. 
Η έκθεση απαρτίζεται από έργα των παρακάτω: (αλφαβητικά):

Ντανιέλλα Ανδρεαδάκη, Ιωάννα Βερλέτη, Κώστας Γιαβής, Ουρανία Γράψα, Οδυσσέας Ελευθερίου, Μαρία Ευσταθίου, Μαρία Καππάτου,  Νίκος Καρανικόλας, Έλενα Κινδύνη, Ράνια Κοσμοπούλου, Αθηνά Κουτρουμάνη, Ανναστέλλα Λαζάρου, Δημήτρης Μαντζαφός, Κατερίνα Μαυράκη, Σωκράτης Μπαλταγιάννης, Σοφία Μπόμπολη, Χάρης Παναγιωτακόπουλος, Θόδωρας Πανώριος, Βασίλειος Παπαγεωργίου, Δημήτρης Πολυδωρόπουλος, Σπύρος Σανσονέτης, Πόπη Σταυριανού, Ιωάννης Στεφανίδης, Εύη Τούμπα, Θεοδώρα Τσιτσιπά, Δημήτρης Τριάντης, Νικόλαος Τσακρής, Παναγιώτης Φελούκας, Γιώργος Φραγκίσκος, Κυριάκος Φωλιάς.

Δευτέρα 10 Ιουνίου έως Πέμπτη  20 Ιουνίου 2013
2η Έκθεση Φωτογραφίας Νότιας Αθήνας 

 «Φωτογραφία Δρόμου» 

Σταθμός 3ος: Ίδρυμα Μιχάλη Κακογιάννη 

Εγκαίνια: Δευτέρα 10 Ιουνίου 2013 στις 19:00

Εκθεσιακός χώρος ισογείου

Ώρες λειτουργίας: Δευ - Κυρ 18:00 -22:00

Είσοδος Ελεύθερη
*******

συνεχίζονται οι Εκθέσεις
Δευτέρα 20 Μαΐου έως Κυριακή 9 Ιουνίου 2013
Έκθεση 
 «Eureka»

Σάκης Παπαγιάννης
Είσοδος Ελεύθερη

Ο Σάκης Παπαγιάννης παρουσιάζει στο Ίδρυμα Μιχάλης Κακογιάννης τη νέα ατομική έκθεσή του «Eureka» από τις 20 Μαΐου έως  τις 9 Ιουνίου 2013.

Ο Σάκης Παπαγιάννης εμπνέεται από τα σημερινά δεδομένα που επικρατούν γύρω μας και μέσα από εικαστικές αναφορές επιδιώκει τη δημιουργία μίας σύγχρονης αφετηρίας που θα δρομολογεί και προτείνει νέους δρόμους.. Με σαφείς αναφορές στο φαινόμενο "Eureka", μας καλεί να ανακαλύψουμε εκ νέου τις δυνάμεις που κρύβουμε μέσα μας, να απογειωθούμε από την καθημερινότητα, να εξερευνήσουμε νέους ορίζοντες και να αποκτήσουμε μία θετική ματιά σε όσα συμβαίνουν γύρω μας.

Μετουσιώνει καθημερινά αντικείμενα σε πρωτότυπες μηχανές και μας προκαλεί - προσκαλεί σε μία νέα αρχή.

Η έκθεση περιλαμβάνει  επίτοιχα τρισδιάστατα εικαστικά έργα και γλυπτά, όλα δημιουργίες του 2012-2013, όπως και  περιορισμένο αριθμό μεταξοτυπιών,  έργων του, τις οποίες υπογράφει.
Ο Σάκης Παπαγιάννης γεννήθηκε και ζει στη Θεσσαλονίκη. Είναι διευθυντής δημιουργικoύ (art director) στο χώρο της διαφήμισης από το 1994.

Ζωγραφίζει, φωτογραφίζει, ανασυνθέτει και δημιουργεί εικαστικά έργα με υλικά που ο ίδιος αναζητά και βρίσκει στο φυσικό τους χώρο: εργοτάξια, ναυπηγεία, εργοστάσια, εγκαταλελειμμένους οικισμούς. Μεταμορφώνει τα υλικά, αναζητώντας τις δικές του προσωπικές μεταμορφώσεις.
Δευτέρα 20 Μαΐου έως Κυριακή 9 Ιουνίου 2013
 «Eureka»

Σάκης Παπαγιάννης

Εγκαίνια: Δευτέρα 20 Μαΐου 2013, στις 20:00
Εκθεσιακός χώρος 2ου ορόφου

Ώρες λειτουργίας: Δευ - Κυρ  18.00 – 22.00

Είσοδος Ελεύθερη
******

έως Κυριακή 9 Ιουνίου 2013

"Εφαρμογές Σύγχρονης Τέχνης"  
Είσοδος Ελεύθερη

Στο πλαίσιο της ανανέωσης του Πωλητηρίου του ΙΜΚ,  τη Δευτέρα 20 Μαΐου 2013, στις 20:00 εγκαινιάζεται στο ΙΜΚ και η Έκθεση "Εφαρμογές Σύγχρονης Τέχνης"  με έργα γνωστών Ελλήνων εικαστικών καλλιτεχνών.  Kαταξιωμένοι καλλιτέχνες, χρησιμοποιώντας τις σύγχρονες μεθόδους παραγωγής, αντίστοιχες των διεθνών εργαστηρίων, καθώς και την τεχνογνωσία και την εμπειρία των ανθρώπων της apolyto creative spot, δημιούργησαν έργα τέχνης, τα οποία και εκθέτουν. Εικαστικές κατασκευές χώρου, αντικείμενα τέχνης, από γυαλί, μέταλλο, χαρτί κ.α. συνθέτουν ένα νέο, εξελισσόμενο σκηνικό στο χώρο των εικαστικών τεχνών.
Σημειώνει η κριτικός και ιστορικός τέχνης Αθηνά Σχινά για τις εικαστικές εφαρμογές: Το μεγάλο στοίχημα του σύγχρονου έργου τέχνης είναι οι διαδραστικοί τρόποι που το ίδιο αναπτύσσει μέσα στον εσωτερικό, όσο και στον εξωτερικό χώρο. Οι εναλλακτικότητες της αισθητικής και των χρήσεών του, της εργονομίας και της νέας του διαλεκτικής σημασιολογίας, διεγείρουν εντυπωσιακά την φαντασία και τον στοχασμό. Τα καινοτόμα υλικά και η απαιτητική τεχνολογία των ημερών μας, αναβάθμισαν το plexiglass, το αλουμίνιο, το neon, το reboard, το χαρτί, τον χρωματισμό και τον φωτισμό του εικαστικού έργου, μετατρέποντας τις δύο του διαστάσεις σε τρεις και περισσότερες. Αρκεί, ο χειρισμός των δυνατοτήτων που συνδυαστικά παρέχονται από αυτά τα νέα υλικά και τις τεχνολογίες, να γίνονται από έμπειρα και εξειδικευμένα εργαστήρια, όπως αυτά υπάρχουν στην εταιρεία apolyto με τις σύγχρονες και πολύτροπες εικαστικές εφαρμογές που προσφέρει.
Στην παρούσα ενότητα παρουσιάζονται επίτοιχα και αναγλυφοποιημένα έργα του Αλέξανδρου Τομπάζη, μέσα από την λακωνικότητα και την εσωτερική τους δύναμη. Υπάρχουν έργα με την ευρηματική τρισδιάστατη σύλληψη του Μιχάλη Κατζουράκη. Ο ευφάνταστος Μανώλης Χάρος έχει διαμορφώσει έργα με έναν συνδυασμό σύγχρονων εκφραστικών ιδιωμάτων, ανεπίληπτα τροφοδοτημένων με υποβλητική παραδοξότητα και με ποιητική πνοή. Τα έργα του Βασίλη Σπεράντζα αποκτούν μια μνημειακή διάσταση, χωρίς να χάνουν τον αρχετυπικό τους χαρακτήρα και την δροσιά τους. Στα έργα του Νίκου Στεφάνου, αναδεικνύεται το φαντασιακό στοιχείο, μέσα από μια αξιοποιούμενη σκηνική διάσταση. Ο ελεγχόμενος και υφέρπων αισθησιασμός, αναδεικνύεται υποδειγματικά στα έργα του Παύλου Σάμιου, ενώ ο υπερρεαλιστικός τόνος και η ευφροσύνη που μεταδίδουν τα έργα του Χρίστου Καρά, αναμορφώνουν το οικείο σε απροσδόκητο. Ο παρεμβατικός χώρος αποκτά εντονότερη διαλεκτική σχέση με το φως και το χρώμα, στα έργα της Όπυς Ζούνη. Η εμβληματική γραφή του Νικόλα Κληρονόμου επαναφέρει, μέσα από τις τρισδιάστατες μεγεθύνσεις, τον διάλογο εντάσεων και υφέσεων, των ρυθμικών επιπλέον πυκνοτήτων και της αραίωσης στα δικά του έργα. Ο αναχωρητισμός, το όνειρο και το ταξίδι, μέσα από μια επαλληλία διαφανειών, επενεργειών και αντικατοπτρισμών, εντυπωσιάζουν στα έργα της Μαρίας Γιαννακάκη. Η μικρογραφική αντίληψη και ο αινιγματικός χαρακτήρας του Θεόδωρου Πανταλέοντος αποκτούν μέσα από τις εικαστικές αυτές εφαρμογές, μια παράδοξη πολυτιμότητα, σαν εκείνη κάποιας λαθραίας οπτασίας. Ο πνευματικά ανήσυχος και ευρηματικά ρηξικέλευθος Βαγγέλης Ρήνας στα έργα του αυτά, τονίζει εντονότερα το διεργασιακό στοιχείο της εσωτερικευμένης μεταμόρφωσης, καθώς από την άλλη πλευρά, η Μαίρη Σαββαΐδη-Καμπουροπούλου, ιχνηλατώντας επιδέξια, οδηγεί με την «γραφή» της το βλέμμα του θεατή, στα βάθη των θαλασσών και του υποσυνειδήτου".
"Εφαρμογές Σύγχρονης Τέχνης"  
Διάρκεια Έκθεσης: 17 Μαΐου έως 9 Ιουνίου 2013
Εκθεσιακοί χώροι ισογείου και 1ου ορόφου
Ώρες Λειτουργίας: Δευ - Κυρ  18:00 -22:00

Είσοδος Ελεύθερη
*********
Δευτέρα 20 Μαΐου έως 9 Ιουνίου 2013
(η Έκθεση δεν θα είναι επισκέψιμη 1 & 2 Ιουνίου 2013)
'Έκθεση Φωτογραφίας

«Με το βλέμμα στο Φεγγάρι»
Για πρώτη φορά στην Ελλάδα παρουσιάζεται Έκθεση Φωτογραφίας με αντιπροσωπευτικές φωτογραφίες που τραβήχτηκαν κατά τη διάρκεια επανδρωμένων αποστολών της NASA στο φεγγάρι με φόντο το αστρικό στερέωμα από το 1962 και μετά

Photometron - Hasselblad
Η Έκθεση αποτελείται από εκτυπώσεις φωτογραφιών μεγάλου μεγέθους από τα αρχεία της NASA, οι οποίες αποτυπώνουν εικόνες από τις επανδρωμένες διαστημικές αποστολές από το 1962 και μετά, με φωτογραφικές μηχανές Hasselblad.
Η αρχή έγινε όταν ο αστροναύτης Walter Schirra, αποφάσισε να πάρει μαζί του τον Οκτώβριο του 1962 σε μία πτήση του στο διάστημα με έναν πύραυλο  Mercury τη φωτογραφική του μηχανή Hasselblad 500C, με φακό Zeiss Planar f/2.8, 80. Αφαίρεσε όλες τις δερμάτινες επικαλύψεις από το σώμα της μηχανής, έβαψε το μέταλλο μαύρο ματ, προκειμένου να ελαχιστοποιηθούν οι αντανακλάσεις του φωτός και φωτογράφησε το θαύμα της φύσης και την ομορφιά του διαστήματος, εγκαινιάζοντας με αυτό τον τρόπο τη συνεργασία ανάμεσα στην αμερικανική διαστημική υπηρεσία και τη σουηδική κατασκευαστική εταιρεία των φωτογραφικών μηχανών.
Είναι φυσικό, μία συνεργασία, που έχει διαρκέσει πάνω από 40 χρόνια, να έχει αποδώσει φωτογραφίες όχι μόνο εκπληκτικής ομορφιάς αλλά και γεμάτες χρήσιμες πληροφορίες και λεπτομέρειες για τους ειδικούς επιστήμονες, τόσο για τους ουράνιους γείτονες της γης όσο και για τον ίδιο τον πλανήτη. Όταν έλθει η ώρα να αρχίσουν τα διαστημικά τουριστικά ταξίδια είναι σίγουρο ότι κάποιοι ταξιδιώτες θα ανακαλύψουν στο φεγγάρι κάποια από τις πάνω από 12 φωτογραφικές μηχανές που άφησαν πίσω τους οι αστροναύτες, αφού στο δρόμο της επιστροφής έπαιρναν μαζί τους μόνο τα φιλμ με τις πολύτιμες αποτυπώσεις.
'Έκθεση Φωτογραφίας

«Με το βλέμμα στο Φεγγάρι»

Εγκαίνια: Δευτέρα 20 Μαΐου 2013, στις 20:00

Διάρκεια Έκθεσης: Δευτέρα 20 Μαΐου έως 9 Ιουνίου 2013
(η Έκθεση δεν θα είναι επισκέψιμη 1 & 2 Ιουνίου 2013)
Εκθεσιακός χώρος ισογείου 
Ώρες Λειτουργίας: Δευ - Κυρ  18:00 -22:00

Είσοδος Ελεύθερη
*************

έως Κυριακή 9 Ιουνίου 2013

Έκθεση Ζωγραφικής

''Φύγε! Φύγε!''... είπε το πουλί!
Γιάννης Γούνας
Είσοδος Ελεύθερη

''Φύγε! Φύγε!''... είπε το πουλί!
Τ.S. ELIOT
Το Ίδρυμα Μ. Κακογιάννης φιλοξενεί τη τρίτη ατομική έκθεση ζωγραφικής ενός πολυτάλαντου νέου καλλιτέχνη, του Γιάννη Γούνα, έως και την Κυριακή 9 Ιουνίου 2013, με τίτλο μία φράση του Τ.S. ELIOT, ''Φύγε! Φύγε!''... είπε το πουλί!
Η Έκθεση περιλαμβάνει τριάντα έξι έργα παστέλ, μεσαίων διαστάσεων, όλα φιλοτεχνημένα το 2012-2013,  με πουλιά και τοπία, κατά κύριο λόγο "φουρτουνιασμένα" κυνηγημένα από αέρηδες και καταιγίδες. Τοπία αφιλόξενα, μελαγχολικά και πολύ  οικεία, φτιαγμένα με τρυφερότητα και ευαισθησία, με χρώματα και άρωμα Ελλάδας, που παραπέμπουν αλληγορικά στην έλλειψη της θαλπωρής που βιώνει σήμερα και η ελληνική κοινωνία...

''Φύγε! Φύγε!''... είπε το πουλί! σημειώνει προλογίζοντας την Έκθεση στο ΙΜΚ  ο συγγραφέας Γιώργος Ν. Μανιώτης: "Όταν το φώς ήταν ζεστό, φιλόξενο και ελεύθερο, όταν τα νερά ήταν καθαρά και διάφανα, όταν οι κάμποι και τα βουνά ήταν γεμάτα χρώματα και αρώματα τα πουλιά πετούσαν ελεύθερα στον γαλάζιο ουρανό, παίζανε χαρούμενα με τους στροβιλισμούς των ανέμων, φρόντιζαν τους νεοσσούς τους στις καλαμιές των ποταμών, πηδούσαν μεθυσμένα από κλαδί σε κλαδί και χαίρονταν την ομορφιά του θεού, κτίζανε τις φωλιές τους ψηλά στα καμπαναριά και αφήνανε την ζωή τους να κυλά μέσα σε μια μαγεμένη και επώδυνη πολλές φορές αρμονία.
Μετά ο αέρας βάρυνε και αγρίεψε, τα σύννεφα πυκνώσανε, μια βαριά μολυβένια βροχή άρχισε να πέφτει πάνω στα γκρίζα χωράφια της γης, τα δάση χάθηκαν και μείνανε τα δέντρα μοναξιασμένα στην άκρη, τα κύματα αγριέψανε και αρχίσανε μάχες με τα σκληρά βράχια.

Σαν να νύχτωσε και σαν να χάλασε ξαφνικά η ισορροπία της καλής ζωής μας. Μόνη παρηγοριά μέσα στο πυκνό σκοτάδι το φωταγωγημένο σπιτάκι μας, ένα παλιό μοναστήρι μέσα σε ένα ξεπλυμένο απόγευμα, τα μικρά εξοχικά μέσα στα θεριεμένα δάση να δηλώνουν με τον όγκο τους μια τελευταία υποψία στοργής και φροντίδας.

Ωστόσο μεγάλη ελπίδα, το κόκκινο καΐκι και η μικρή βαρκούλα που πλέουν κάτω από τα πυκνά σκοτάδια της νύχτας πάνω στα μαύρα νερά και  επιδιώκουν ακόμα την συνέχεια της προσπάθειας για κάποια επιβίωση.

''Φύγε...Φύγε!''... είπανε τα πουλιά και πετάξανε μακριά μέσα στην απεραντοσύνη να βρούνε την ευτυχία τους. Ο ουρανός, η θάλασσα, τα δάση, τα βουνά και οι κάμποι ορφανέψανε από τα στολίδια τους.

Έμεινε μόνο ο άνεμος, τα θεριεμένα σκιερά δάση, τα θεμέλια των  σπιτιών μας, η βαριά μολυβένια βροχή και τα αδιαπέραστα παραβάν της νύχτας να μας κρατούν συντροφιά καθώς ανασαίνουμε. Μόνος και ακατανίκητος πόθος μας να ξαναγυρίσουν τα πουλιά και μαζί τους η ισορροπία της καλής ζωής μας.

 Γ.Ν. Μανιώτης

 
Και ο ζωγράφος Γιάννης Γούνας εξομολογείται και εύχεται: Τα πουλιά χρωματίζουν πάντα υπέροχα συναισθήματα εκεί ψηλά. Από μικρό  παιδί θυμάμαι να τα παρακολουθώ. Αργότερα τα έκανα τραγούδια και τώρα σε αυτή την έκθεση προσπάθησα με σεβασμό και αγάπη να τα παρουσιάσω πάνω σε λευκά χαρτιά. Ύστερα με τα παστέλ μου έφτιαξα τοπία, άγριες θάλασσες, ερημωμένα εκκλησάκια, χωράφια και μελαγχολικά λιβάδια.  Με χρώματα ανακατεμένα σαν να συγκρούονται μεταξύ τους, προσπάθησα να ζωγραφίσω συναισθήματα και αγωνίες, αδιέξοδα και δρόμους και μια βαρκούλα αταξίδευτη που ψάχνει να βρει κάποιον επιβάτη. ''Φύγε! Φύγε!''... είπε το πουλί! Με αυτή τη φράση του Τ.S. ELIOT εύχομαι σε όλους να καταφέρνουν να φεύγουν πάντα μακριά από τις δυσκολίες και με τα φτερά της καρδιάς μας να ταξιδεύουμε σε αγαπημένους προορισμούς.

Γιάννης Γούνας
Ο Γιάννης Γούνας γεννήθηκε στην Αθήνα. Απόφοιτος της Ανωτέρας σχολής Δραματικής Τέχνης του Κώστα Καζάκου. Στο θέατρο έχει συνεργαστεί με τους: Λεωνίδα Τριβιζά, Σταμάτη Φασουλή, Νίκο Μαστοράκη, Γιώργο Μιχαηλίδη, Γιώργο Μανιώτη, Στάθη Λιβαθηνό, Ράια Μουζενίδου. Έχει πάρει μέρος σε παραστάσεις στην Επίδαυρο, στο Ηρώδειο και στο Μέγαρο Μουσικής Αθηνών. 'Έπαιξε επίσης στη ''Σιωπή των Αγγέλων- Γεώργιος Βιζυηνός σε σκηνοθεσία Χριστόφορου Χριστοφή και στο θεατρικό μονόπρακτο ''ο Αιχμάλωτος σε σκηνοθεσία του Γιώργου Μανιώτη στην ΕΤ1.

Από το 2007 γράφει στίχους σε σπουδαίους ερμηνευτές. Τραγούδια του έχουν ερμηνεύσει η Άλκηστη Πρωτοψάλτη, ο Γιώργος Νταλάρας, ο Μάριος Φραγκούλης, ο Σταμάτης Κραουνάκης, η Πίτσα Παπαδοπούλου, η Κατιάνα Μπαλανίκα, η Μελίνα Ασλανίδου, ο Γιώργος Καραδήμος, η Ηρώ Σαΐα, ο Κωνσταντίνος Χριστοφόρου κ.α. 
Έχει πραγματοποιήσει 2 ατομικές εκθέσεις ζωγραφικής.

έως Κυριακή 9 Ιουνίου 2013

Έκθεση Ζωγραφικής

''Φύγε! Φύγε!''... είπε το πουλί!
Γιάννης Γούνας

Εκθεσιακός χώρος ισογείου
Ώρες Λειτουργίας: Δευ -Κυρ 18:00 -22:00

Είσοδος Ελεύθερη

*****
Κινηματογραφική Προβολή
Δευτέρα 20 & 27 Μαΐου,  10 & 17 Ιουνίου, στις 21:00

Προβολή βραβευμένης ταινίας και συζήτηση

ο “Μικρός Βασιλιάς” 

του Σωκράτη Αλαφούζου
http://littleking.imagina.gr/
http://vimeo.com/36907597 teaser

http://vimeo.com/53842786 treiler
Η πολυβραβευμένη ταινία μικρού μήκους του Σωκράτη Αλαφούζου, για περιορισμένο αριθμό προβολών, στο Ίδρυμα Μ. Κακογιάννης.
Μετά τις 11 διεθνείς διακρίσεις και τη συμμετοχή, μέχρι τώρα, σε 24 Διεθνή κινηματογραφικά φεστιβάλ στην Ευρώπη, την Ασία, την Αφρική και την Αμερική, ο Μικρός Βασιλιάς, θα προβληθεί και στο Ελληνικό κοινό.

Μετά κάθε προβολή θα ακολουθεί δημιουργική συζήτηση με τον σκηνοθέτη Σωκράτη Αλαφούζο. Στόχος της συζήτησης είναι να εμπνεύσει, αλλά και να μιλήσει για την εμπειρία του για το πως ένας στόχος μπορεί να γίνει πραγματικότητα.
Όπως λέει κι ο ίδιος: "Η πραγματοποίηση της ταινίας μου ήταν ένας μεγάλος στόχος μου κι ένα σημαντικό ταξίδι αυτογνωσίας, όπως είναι και η κατάκτηση κάθε στόχου. 
Βασική μου επιθυμία είναι να δει ο κόσμος την ταινία, αλλά παράλληλα θα ήθελα, με όσους το θελήσουν, να μοιραστώ τη βιωματική γνώση αλλά και την γνώση που έλαβα από δασκάλους, που συνάντησα στο δικό μου ταξίδι, με την προσδοκία να εμπνεύσει και να βοηθήσει ίσως κάποιους να πετύχουν τους δικούς τους στόχους."

Το “Mικρός Bασιλιάς” είναι µια ταινία µικρού µήκους κοινωνικού περιεχομένου. Πραγματεύεται ένα μείζον κοινωνικό θέµα. Τον καταπιεσµένο θυµό, τα απωθημένα και τα συμπλέγματα που κουβαλά ένας άνθρωπος που η παιδική του ηλικία δεν υπήρξε η ιδανική. 

Ο Άρης είναι ένα παιδί που κακοποιήθηκε κατά την διάρκεια της παιδικής του ηλικίας. Η εσωστρέφεια και η ντροπή του δεν τον άφησαν να την αποκαλύψει ποτέ. Έτσι αναγκάστηκε να μεγαλώσει θάβοντας βαθιά µέσα στο φόβο το θυµό του, χωρίς ποτέ να τον αντιµετωπίσει/εκτονώσει.

Μεγαλώνοντας ο Άρης έγινε ένα “καλό παιδί”. Απέκτησε καλή δουλειά, εικόνα, αµάξι, οικογένεια. Το ιδανικό προσωπείο του όµως ράγιζε σε στιγµές ζωής αποκαλύπτοντας την πραγµατική φύση του ψυχικά ανισόρροπου ατόµου, που τόσο επιµελώς έκρυβε. Ο θυµός του ξεσπούσε µε ακραίες συµπεριφορές από ασήµαντα ερεθίσµατα, συµπεριφορές που έµαθε µε τον καιρό να κρύβει, καθώς τροµοκρατούσαν τους γύρω του µε την απροκάλυπτη βιαιότητά τους. Και φυσικά το πρόβληµα διογκωνόταν…

Όταν µαθαίνει ότι η γυναίκα του τον πρόδωσε, προσπαθεί να συγκρατηθεί, όµως σε άλλη µία στιγµή ζωής το ποτήρι ξεχειλίζει και αποκαλύπτονται καταπιεσµένες προσβολές και απωθηµένα µιας ολόκληρης ζωής τόσο βίαια, πρωτόγονα, και καταλυτικά, ώστε ανοίγει το κουτί της Πανδώρας απελευθερώνοντας τη βία και την οργή που επωαζόταν µέσα του τόσα χρόνια…

Όλα αυτά που έχει σπρώξει στο υποσυνείδητό του, χωρίς βέβαια ο χρόνος να τα έχει γιατρέψει, επανέρχονται στο προσκήνιο και τον οδηγούν σε ακραία παραβατική συµπεριφορά.

Η αφορµή για να περάσει στην άλλη πλευρά ήταν µια τυχαία κουβέντα που…

Ο Σωκράτης Αλαφούζος έχει πολυετή καριέρα στο Θέατρο, τον κινηματογράφο και την τηλεόραση. Έχει σπουδές στην υποκριτική, την σκηνοθεσία, τη φωτογραφία και το χορό. Έχει τιμηθεί με Υποτροφία του Ιδρύματος Fulbright για σπουδές στο Beverly Hills Plαyhouse στις Ην. Πολιτείες. Εκεί μαθήτευσε και με τον φημισμένο, Ελληνικής καταγωγής σκηνοθέτη και δάσκαλο, Μίλτον Κατσέλας και έγινε μέλος του masterclass στο οποίο δίδασκε.

Έχει βραβευτεί για ερμηνείες του στον κινηματογράφο και την τηλεόραση.

ΜΙΚΡΟΣ ΒΑΣΙΛΙΑΣ (LITTLE KING)
Πρωταγωνιστούν (αλφαβητικά) 
Σωκράτης Αλαφούζος, Ακύλας Καραζήσης, Βύρων Κολάσης, Άριελ Κωνσταντινίδη, Υρώ Λούπη, Άννα Μιχαήλου, Βάνα Πεφάνη, Γεράσιμος Σκιαδαρέσης.
Συμπρωταγωνιστούν (αλφαβητικά) 
Μάκης Αρβανιτάκης, Χαρίλαος Γούδας, Χάρης Μαυρουδής, Κωνσταντίνος Νικολάου, Μελίνα Πετροπούλου, Αθανάσιος Τάκης, Γεώργιος Τάκης, Στέφανος Τσακιράκης, Οδυσσέας Τσουτσάνης.
Σενάριο-Σκηνοθεσία:Σωκράτης Αλαφούζος 

Παραγωγή:Imagina AE

Δευτέρα 20 & 27 Μαΐου,  10 & 17 Ιουνίου, στις 21:00

Ο “Μικρός Βασιλιάς” 

Αίθουσα: Κινηματογράφος

Διάρκεια ταινίας: 15΄

Τιμές Εισιτηρίων: 10€ κανονικό



         8€ ευρώ μειωμένο (μόνο σπουδαστές - φοιτητές)

**********
Θεατρικές παραστάσεις
Τρίτη 4 & Τρίτη 11 Ιουνίου 2013, στις 21:30

«Η Σκιά του Ειδώλου»

του Γρηγόρη Χαλιακόπουλου

Σκηνοθεσία: Μαρίκα Θωμαδάκη

Ερμηνεύει ο Βασίλης Παπαδημητρίου

Το πρωτόπαιχτο θεατρικό έργο «Η Σκιά του Ειδώλου», του συγγραφέα Γρηγόρη Χαλιακόπουλου, μετά τις επιτυχημένες παραστάσεις που δόθηκαν στο «Θέατρο της Ημέρας» και το θέατρο «Εν’ Αθήναις», συνεχίζει τρίτο κύκλο παραστάσεων, Τρίτη 4 & Τρίτη 11 Ιουνίου 2013, στις 21:30, στο ΙΜΚthe highly-named appear on the στ.
Ένας νεαρός ηθοποιός προσπαθεί να βρει το κουράγιο να εμφανιστεί στη σκηνή, στην πρώτη πρεμιέρα της ζωής του, όπου υποδύεται τη ζωή του  Νικόλαου Δραγούμη, του άγνωστου Έλληνα ζωγράφου που έζησε στη Γαλλία και ονομάστηκε ο Βαν Γκογκ της Ελλάδος. Η σύγκρουση είναι αναπόφευκτη καθώς η διελκυστίνδα μεταξύ επιβεβαίωσης και ανασφάλειας υποδαυλίζουν έντονα συναισθήματα και θέτουν ερωτήματα μέσα από  μια βαθειά εσώτερη διαδικασία.

Ο πρωτότοκος Νικόλαος Δραγούμης, υπήρξε η πλέον ευαίσθητη και ευάλωτη μορφή της οικογένειας του πρωθυπουργού Στέφανου Δραγούμη, με τα έντεκα παιδιά, μεταξύ των οποίων ξεχώριζαν, ο Ίωνας, η Ναταλία, ο Φίλιππος και άλλα, όμως ο Νικόλαος ήταν εκείνος που παρέμεινε στην αφάνεια. Η καλλιτεχνική του έφεση, σε συνδυασμό με την άσκηση πίεσης από την πλευρά του πατέρα του να σπουδάσει την Νομική επιστήμη που δεν επιθυμούσε, επιβάρυναν την ήδη ταραγμένη ψυχή του και επίσπευσαν τον εγκλεισμό του στα διάφορα ψυχιατρεία.

Το αυστηρό οικογενειακό κατεστημένο των Δραγούμηδων, τον ήθελε να ακολουθεί καριέρα διπλωμάτη, αλλά εκείνος, τύπος μποέμ, ανατρεπτικός και ασυμβίβαστος, είχε πάθος με τη ζωγραφική. Πέθανε στο Δρομοκαΐτειο με την παράνοια να συνοδεύει το θεϊκό του ταλέντο κι αφού προηγουμένως βίωσε τον εγκλεισμό του σε αρκετά ευρωπαϊκά ψυχιατρεία. Υπήρξε εκπρόσωπος στην Ελλάδα της τεχνοτροπίας των κηλιδιστών (πουαντιγισμός).

Συντελεστές

Συγγραφέας: Γρηγόρης Χαλιακόπουλος
Σκηνοθεσία: Μαρίκα Θωμαδάκη
Σκηνογραφική επιμέλεια: Ανδρομάχη Μοντζολή
Μουσική: Φίλιππος Περιστέρης
Βοηθός σκηνοθέτη: Φωτεινή Παπαδάκη
Ενδυματολογική επιμέλεια: Βασίλης Παπαδημητρίου
Φωτισμοί: Δημήτρης Τσολάκης
Φωτογραφίες: Ειρήνη Ζεϊμπέκου
Δημόσιες σχέσεις: Γιάννα Ακριβού
Παραγωγή: Κίρκη Καραλή

Ερμηνεύει ο Βασίλης Παπαδημητρίου

Τρίτη 4 & Τρίτη 11 Ιουνίου 2013, στις 21:30

«Η Σκιά του Ειδώλου»

του Γρηγόρη Χαλιακόπουλου

Αίθουσα: Black Box
Διάρκεια: 65' 

Τιμές Εισιτηρίων:  10€ Κανονικό 



         5€ Μαθητικό/ Φοιτητικό/ Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/ Κάτοχοι Κάρτας Πολιτισμού/ Κάτοχοι Κάρτας Club IFA (Γαλλικού Ινστιτούτου)/Κάτοχοι Κάρτας ΙΤΙ (ΕΚΔΙΘ)/ΑμΕΑ/ Άνω των 65

********
Από Σάββατο 8 έως Σάββατο 29 Ιουνίου 2013

Κάθε Σάββατο στις 21:30
Η ΓΡΑΜΜΗ
Μαύρη Κωμωδία

του Ίσραελ Άρθουρ Χόροβιτς

σε σκηνοθεσία Γιώργου Σουξέ

http://www.mcf.gr/el/whats_on/?ev=i_crammi

Πέντε αντιήρωες στέκονται σε μια ουρά, πίσω από μία γραμμή,  και ξεχνούν τι περιμένουν. Ο καθένας με τα μέσα που διαθέτει παλεύει να περάσει πρώτος. Σύγκρουση, ανταγωνισμός, διεκδίκηση. Όλοι θέλουν να βρεθούν πρώτοι και θα κάνουν τα πάντα για να τα καταφέρουν αποκαλύπτοντας και ανακαλύπτοντας τη ματαιότητα αυτής της πρωτιάς...  

Πρόκειται για το πιο γνωστό θεατρικό έργο του πολυβραβευμένου και πολυ-παιγμένου Αμερικανού συγγραφέα Ίσραελ Άρθουρ Χόροβιτς, που γράφτηκε το 1967, αλλά παραμένει ακόμη και σήμερα επίκαιρο. Με πυκνή και διεισδυτική γραφή, συνδυάζει τη σκληρότητα με τρυφερότητα και έναν ιδιότυπο ρεαλισμό που αποδίδεται με καυτό μαύρο χιούμορ, μεγεθύνοντας την πραγματικότητα σε όλες τις εκφάνσεις της.

Η παράσταση παρουσιάστηκε για πρώτη φορά στο ΙΜΚ το Μάρτιο 2012.
Συντελεστές 

Σκηνοθεσία : 



ΓΙΩΡΓΟΣ ΣΟΥΞΕΣ
Μετάφραση : 



ΑΛΕΞΗΣ ΚΑΛΛΙΤΣΗΣ
Κοστούμια : 



ΑΝΝΑ ΜΑΧΑΙΡΙΑΝΑΚΗ
Χορογραφίες, επιμέλεια κίνησης: 
ΒΑΣΙΑ AΓΓΕΛΙΔΟΥ  



Φωτισμοί : 



ΓΙΩΡΓΟΣ ΠΑΠΑΝΔΡΙΚΟΠΟΥΛΟΣ
Μουσική επιμέλεια χορογραφιών: 
ΒΑΣΙΑ ΑΓΓΕΛΙΔΟΥ
Φωτογραφίες: 


ΡΟΥΛΑ ΜΟΝΙΑΚΗ
Βοηθός σκηνοθέτη: 


ΙΡΙΔΑ ΤΣΙΜΠΡΗ

Δημόσιες σχέσεις: 


ΑΝΤΖΥ ΝΟΜΙΚΟΥ

Οργάνωση παραγωγής:

ΑΝΤΩΝΗΣ ΧΑΝΤΖΗΣ-ΑΡΗΣ ΓΟΥΤΟΣ 

Διεύθυνση παραγωγής:

ΛΗΔΑ ΑΝΑΣΤΑΣΟΠΟΥΛΟΥ 

Παραγωγή:


              20LINE11




Παίζουν (με σειρά εμφάνισης):


Γιώργος Σουξές, Αντώνης Χαντζής, Νίκη Λειβαδάρη, Λεονάρντο Σφοντούρης, Βασίλης Χρηστίδης


Η ΓΡΑΜΜΗ
Μαύρη Κωμωδία

του Ίσραελ Άρθουρ Χόροβιτς

σε σκηνοθεσία Γιώργου Σουξέ

Από Σάββατο 8 Ιουνίου έως  Σάββατο 29 Ιουνίου 2013

Κάθε Σάββατο στις 21:30

Αίθουσα: Black Box
Διάρκεια: 70’

Εισιτήρια: 
13€, Κανονικό 



  8€ Φοιτητικό/ Κάτοχοι Κάρτας Ανεργίας (ΟΑΕΔ) & 



              Πολυτέκνων (ΑΣΠΕ) & Ευρωπαϊκής Κάρτας Νέων/ 




Κάτοχοι Κάρτας  Πολιτισμού/ ΑμΕΑ, άνω των 65 

******
Κυριακή 9 Ιουνίου 2013, στις 20:30

«Του Κουτρούλη ο Γάμος»

Αλέξανδρου Ραγκαβή

Σκηνοθεσία Αγγέλα Καζακίδου
Θεατρική Ομάδα  

Πανελλαδικού Συνδέσμου Παραπληγικών και Κινητικά Αναπήρων
Η θεατρική ομάδα  του Πανελλαδικού Συνδέσμου Παραπληγικών και Κινητικά Αναπήρων, που λειτουργεί με επιτυχία από το 1992, παρουσιάζει το  έργο «του Κουτρούλη ο Γάμος» του Αλέξανδρου Ραγκαβή, σε σκηνοθεσία Αγγέλας Καζακίδου, την Κυριακή 9 Ιουνίου 2013, στις 20:30.

Πρόκειται για μια διαχρονική σατυρική κωμωδία, γι' αυτό και σύγχρονη, που διακωμωδεί με ευαισθησία και ευθυκρισία, την «πολιτικάντικη συμπεριφορά», μέρους των εκπροσώπων του λαού αλλά και την ανευθυνότητα κάποιων από τους συμπατριώτες μας.

Η θεατρική ομάδα  του Πανελλαδικού Συνδέσμου Παραπληγικών και Κινητικά Αναπήρων  ήταν το πρώτο «παιδί» του Συνδέσμου. Γεννήθηκε… λίγους μήνες μετά την ίδρυσή του, δηλαδή το β' εξάμηνο του 1992. Αυτό δεν σημαίνει ότι ήταν “πρόωρο” γιατί είχε κυοφορηθεί από πριν στη σκέψη των ιδρυτικών μας μελών. (Κάπως σαν την Αθηνά στο κεφάλι του Δία), μαζί με την αναγκαιότητα ίδρυσης ενός φορέα που να προσφέρει πέραν των άλλων γνωστών κοινωνικών δραστηριοτήτων την πνευματική και ψυχική ανέλιξη στα μέλη του.

Σημειώνουν οι συντελεστές της ομάδας: "Mέσα από τις παραστάσεις μας, που είναι γεμάτες από εικόνες και πράξεις, αναδεικνύεται ότι: «Αναπηρία δεν σημαίνει ανικανότητα». 

Έτσι θεατρική ομάδα του Συνδέσμου έγινε ο καλύτερος πρεσβευτής των Ατόμων με Αναπηρία και ειδικότερα των κινητικά αναπήρων, στο κοινωνικό σύνολο και σημαιοφόρος στον αγώνα ανατροπής του μύθου του «μη παραγωγικού ατόμου» αποδεικνύοντας μέσα από τη Θεατρική Τέχνη το μέγεθος των ικανοτήτων τους.

Γιατί, άτομα που υπηρετούν το λόγο, την κίνηση, τη μουσική, είναι σίγουρα άτομα με… δημιουργικές ικανότητες…

Η θεατρική μας ομάδα, ξεκίνησε το 1992, «μπουσουλώντας». Αρχικά με σκετσάκια και σπονδυλωτές παραστάσεις, με επάλληλες παρουσιάσεις, του θεατρικού λόγου, της χορωδίας και του χορού με αναπηρικά αμαξίδια. Μετά από δύο χρόνια, πάτησε γερά στα πόδια της και αξιώθηκε να ανεβάσει ωραίες θεατρικές παραστάσεις με ένα ιδιαίτερο στυλ, μεταξύ επιθεώρησης και μιούζικαλ, που παίχθηκαν σε όλη την Ελλάδα.

Το 1994 -1995 ανεβάσαμε το έργο: «ΜΙΑ ΤΡΕΛΗ ΤΡΕΛΗ ΒΡΑΔΙΑ», το 1995 - 1996 το έργο: «ΩΧ! ΕΛΛΑΔΑ ΜΟΥ ΓΛΥΚΕΙΑ», το 1996 - 1997: ανεβάσαμε με μεγάλη επιτυχία το έργο: «ΤΙ ΕΙΔΕ Ο ΙΑΣΟΝΑΣ ΣΤΗΝ ΑΘΗΝΑ». Το 1998 - 1999 ανεβάσαμε: τη «ΜΗΔΕΙΑ» του Μπόστ, που ευτύχισε να παιχθεί σε μεγάλες θεατρικές σκηνές όπως το θέατρο “Λυκαβηττού”, “Βεάκειο”, και σε πολλές πρωτεύουσες της περιφέρειας. Το 2000-2001: τολμήσαμε  να ανεβάσουμε Αριστοφάνη και το έργο «ΙΠΠΗΣ»  που παίχθηκε με επιτυχία στις μεγαλύτερες θεατρικές σκηνές της χώρας μας.. Το 2002-2003 η θεατρική μας ομάδα δοκίμασε την τέχνη της και την τύχη της και στην ξένη δραματουργία με το έργο του Μολιέρου «ΖΩΡΖ ΝΤ' ΑΝΤΕΝ». Το 2003 - 2004, ανεβάσαμε τον πήχη ακόμη πιο ψηλά με το έργο του Γεωργίου Σουρή, «Η ΧΕΙΡΑΦΕΤΗΣΙΣ», ένα έργο που θεωρήθηκε σταθμός για την ελληνική δραματουργία και το πληρέστερο έργο του μεγάλου Έλληνα σατιρικού συγγραφέα μας. Το 2004 - 2005, παρουσιάσαμε το έργο του Γρηγορίου Ξενόπουλου «Ο ΠΕΙΡΑΣΜΟΣ». Το 2006 παρουσιάσαμε 3 μονόπρακτες κωμωδίες του Άντον Τσέχωφ, “Η Αρκούδα”, “Αίτηση σε γάμο”, “Επέτειος”, με τον γενικότερο τίτλο: «ΟΙ ΒΛΑΒΕΡΕΣ ΣΥΝΕΠΕΙΕΣ ΤΟΥ... ΓΑΜΟΥ». Το  2007 - 2008, παρουσιάσαμε  τη σάτυρα του Μανόλη Κορρέ «Ο ΜΙΔΑΣ ΕΧΕΙ ΑΥΤΙΑ ΓΑΪΔΑΡΟΥ».Τέλος, το 2009-2010, ανεβάσαμε το έργο: «Σαν να λέμε... Ταρτούφος» του Μολιέρου. Η φετινή δημιουργία της θεατρικής μας ομάδας, είναι ένα από τα έργα του Αλέξανδρου Ραγκαβή, με τίτλο: «ΤΟΥ ΚΟΥΤΡΟΥΛΗ Ο ΓΑΜΟΣ», σε ελεύθερη διασκευή και σε σκηνοθεσία της κας Αγγέλας Καζακίδου. 

Πάντως, εμείς πιστεύουμε ότι: Κάνουμε θέατρο, γιατί μπορούμε!. Καλή σας διασκέδαση. 

Ευχαριστούμε όλους όσοι βοήθησαν για την πραγματοποίηση της παράστασης.
Κυριακή 9 Ιουνίου 2013, στις 20:30

«Του Κουτρούλη ο Γάμος»

Αλέξανδρου Ραγκαβή

Σκηνοθεσία Αγγέλα Καζακίδου
Θεατρική Ομάδα  

Πανελλαδικού Συνδέσμου Παραπληγικών και Κινητικά Αναπήρων

Αίθουσα: Θέατρο

Διάρκεια 1.50 (με διάλειμμα)

Τιμή Εισιτηρίου 5€, ενιαίο
Υπό την Αιγίδα του

ΥΠΟΥΡΓΕΙΟΥ ΠΑΙΔΕΙΑΣ και ΘΡΗΣΚΕΥΜΑΤΩΝ, ΠΟΛΙΤΙΣΜΟΥ και  ΑΘΛΗΤΙΣΜΟΥ

Χορηγός

animus
Κέντρο Αποκατάστασης  & Αποθεραπείας
*****
Τρίτη 18, Τετάρτη 19 και Πέμπτη 20 Ιουνίου 2013, στις 21:00
	«Post Hamlet ή μετά-Άμλετ»

Θεατρική Ομάδα Minus [two]

Σκηνοθεσία  Στέλλα Μαρή
Μια ιδιότυπη «ανάγνωση» του σαιξπηρικού έργου «Άμλετ»

Mια παράσταση που δανείζεται το διαχρονικό και παγκόσμιο αρχέτυπο

του αναποφάσιστου, προδομένου και συνεχώς σε (αυτο)διάψευση Άμλετ
για να μιλήσει για το σήμερα

- «Ο κόσμος γέρνει, γκρεμίζεται, 

γιατί να γεννηθώ εγώ για να τον στερεώσω;»

- «Σώπα. Αρχινά και φαίνεται η ψυχή μου»

Σαίξπηρ, Άμλετ

Η θεατρική ομάδα Minus [two] συνεχίζει και φέτος την ερευνητική της προσέγγιση, που την οδήγησε την περασμένη χρονιά (2012) στο έργο «Ο Άμλετ αυτοκτόνησε», (θέατρο δρόμου, με έξη διαφορετικούς Άμλετ επί σκηνής και πάνω από 30 παραστάσεις) και παρουσιάζει το έργο «Post Hamlet ή μετά-Άμλετ», βασισμένο στον «Άμλετ» του Ουίλλιαμ Σαίξπηρ, σε μετάφραση Γιώργου Χειμωνά, και το Σονέτο Νο 92 του Σαίξπηρ, με έναν 12μελή θίασο ηθοποιών, σε δραματουργική σύνθεση και σκηνοθεσία της Στέλλας Μαρή. Τρίτη 18, Τετάρτη 19 και Πέμπτη 20 Ιουνίου, στις 21:00, στο Ίδρυμα Μιχάλης Κακογιάννης.

Η παράσταση  «Post Hamlet ή μετά-Άμλετ», όπως και η προηγούμενη της ομάδας, επιδιώκει να αναδείξει το σαιξπηρικό λόγο, μέσα σε ένα ιδιότυπο, διαφορετικό τελικά, έργο, ενώ συνδιαλέγεται δημιουργικά με την τεχνολογία, και τον   κινηματογράφο με την προβολή αποσπασμάτων από την  μνημειακή ταινία του G. Kozintsev με τον Ινοκέντι Σμοκτουνόφσκι στο ρόλο του Άμλετ. 

Επιπλέον, το «Post Hamlet ή μετά-Άμλετ», εκτός από τον πολιτικό/κοινωνικό στόχο της προηγούμενης παράστασης επικεντρώνεται ακόμα πιο άμεσα στον αγώνα για (αυτό)κριτική –. Στην φράση «ο κόσμος γέρνει, γκρεμίζεται, γιατί να γεννηθώ εγώ για να τον στερεώσω;», που είχε οριστεί ως «μότο» της παράστασης «Ο Άμλετ αυτοκτόνησε», η ομάδα συμπληρώνει φέτος και άλλη μια φράση από τον Άμλετ-σε μτφρ. Γιώργου Χειμωνά: «Σώπα. Αρχινά και φαίνεται η ψυχή μου». 

Σημειώνει η σκηνοθέτις Στέλλα Μαρή: «Post Hamlet ή μετά-Άμλετ» ονομάσαμε φέτος την παράσταση, γνωρίζοντας ότι παραπέμπουμε αναπόφευκτα στο μεταμοντερνισμό. Αντιδρώντας στην κριτική, που θέλει το μεταμοντερνισμό συνώνυμο της ασάφειας, σύγχυσης, του κιτς και της παρωδίας, επιλέγουμε να εμπνευστούμε από το ευγενές κομμάτι του, που αντέδρασε στον ελιτισμό και επιχείρησε να υπηρετήσει τη φιλοδοξία να μικρύνει την απόσταση μεταξύ «υψηλής» και μαζικής κουλτούρας. Για να το επιτύχουμε αυτό, δουλεύουμε πάνω σε θέματα τεχνικής λόγου, κίνησης και της φόρμας της... Τα κλασικά έργα γράφτηκαν για τους τότε συγχρόνους τους. Αυτή τη σχέση με το σύγχρονο πρέπει να ξαναβρούμε, για να τιμήσουμε πραγματικά το «κλασικό» του τίτλου. Αυτή τη σμίκρυνση της πολιτισμικής ψαλίδας και την ποίηση, που αυτό μπορεί να εμπεριέχει και να προτείνει, επιζητάμε».

Το έργο: Έξι ηθοποιοί περιμένουν με αγωνία την εξέτασή τους από τον καταξιωμένο σκηνοθέτη που θαυμάζουν. Εκείνος φθάνει και αυτοί ξεκινούν τους μονολόγους που έχουν ετοιμάσει από τον Άμλετ. Φαίνεται να γελοιοποιούνται, περισσότερο όταν εκείνος τους βομβαρδίζει από slide show φωτογραφιών από την περσινή του παράσταση και από σκηνές από το κλασικό αριστούργημα ΑΜΛΕΤ του G. Kozintsev ... Ηττημένοι φεύγουν, για να παρακολουθήσουν τη συνέχεια… Έρχεται η ώρα της άλλης ομάδας, των πέντε γυναικών Άμλετ, για τη δική τους «ερμηνεία». Μια ερμηνεία που μοιάζει αυθαίρετη, αλλά γρήγορα δείχνει δομημένη και δουλεμένη πάνω σε μια αυστηρή κινητική φόρμα … Κεντρίζουν σιγά-σιγά το ενδιαφέρον του σκηνοθέτη που αρχίζει να τους/τις φωτογραφίζει, χωρίς ποτέ να εγκαταλείπει το αλαζονικό του ύφος, ανήμπορος να συγκινηθεί από τα πάθη των ηρώων. Η πρώτη ομάδα ηθοποιών τον παρακολουθεί επικριτικά και τον οδηγεί τελικά στη συντριβή του και την παραδοχή «η ύβρις μου έχει σαπίσει, την οσμίζεται ο ουρανός»… Και όλοι είναι ηττημένοι. 

Συντελεστές

Κείμενα:  «Άμλετ» του Ουίλλιαμ Σαίξπηρ σε μετάφραση Γιώργου Χειμωνά και το Σονέτο Νο 92 του Σαίξπηρ
Δραματουργική σύνθεση - Σκηνοθεσία: Στέλλα Μαρή
Σχεδιασμός κίνησης: Στέλλα Μαρή 
Επιμέλεια κίνησης: Ιωάννα Πάραλη

Σκηνογραφική επιμέλεια (με αλφαβητική σειρά): Χ. Κονταξάκη, Σ. Μαρή, 

                                                                                          Γ. Σταματάκης

Ενδυματολογική επιμέλεια: Χαρά Κονταξάκη

Σχεδιασμός φωτισμού: Εβίνα Βασιλακοπούλου
Μουσική επιμέλεια: Στέλλα Μαρή

Videoλήψεις, μοντάζ trailer, slide show φωτογραφιών, μοντάζ αποσπασμάτων 

                                       ταινίας του Kozintsev: Κώστας Δρίμτζιας
Βοηθοί σκηνοθέτη και παραγωγής: Η Ομάδα
Επεξεργασία ήχου: Δημήτρης Σπυρόπουλος
Φωτογράφηση παράστασης: Νίκος Κατσαρός
Δημιουργικό αφίσας: Γιώργος Σταματάκης, Κώστας Σταματάκης
Παραγωγή: Minus [two] μη Κερδοσκοπική Εταιρεία
Παίζουν οι ηθοποιοί (αλφαβητικά): Γεωργία Αχιλλεοπούλου, Ηλίας Βαλάσης, Κατερίνα Γκατζόγια, Χαρά Κονταξάκη, Στέλλα Μαρή, Αγγελική Μπίνη

Επίσης παίζουν οι πρωτοεμφανιζόμενοι ηθοποιοί (αλφαβητικά): Μπέτυ Γιαννούλη, Αλίκη Κανέλη, Χριστίνα Πανταζή, Ελβα Παπαθανασίου, Δημήτρης Σπυρόπουλος, Μιχάλης Χατίρης

Τραγούδι επί σκηνής:  Γεωργία Αχιλλεοπούλου

Τρίτη 18, Τετάρτη 19 και Πέμπτη 20 Ιουνίου 2013, στις 21:00

«Post Hamlet ή μετά-Άμλετ»

Θεατρική Ομάδα Minus [two]

Σκηνοθεσία  Στέλλα Μαρή



	


Αίθουσα:  Ειδικά διαμορφωμένος υπόγειος χώρος

Διάρκεια: 90΄

Τιμές Εισιτηρίων: 10€ κανονικό



         5€ Μαθητικό/ Φοιτητικό/ Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/ Κάτοχοι Κάρτας Πολιτισμού/ Κάτοχοι Κάρτας Club IFA (Γαλλικού Ινστιτούτου) /Κάτοχοι Κάρτας ΙΤΙ (ΕΚΔΙΘ)/ΑμΕΑ/ Άνω των 65/ Μέλη ΣΕΗ & σπουδαστές Δραματικών Σχολών /Κάτοχοι Κάρτας Εταιρείας Ελλήνων Σκηνοθετών

Χορηγοί επικοινωνίας: ελculture | Ordino| a team | το μήλο | Jetoil
*******

συνεχίζονται οι θεατρικές παραστάσεις

Σάββατο 11 Μαΐου έως Κυριακή 16 Ιουνίου 2013
Pedestal
The Helter Skelter Company
σκηνοθεσία: Θάνος Παπακωνσταντίνου
Κάθε Παρασκευή, Σάββατο και Κυριακή, στις 21.30

Στον αιώνα του Ορέστη και της Ηλέκτρας που ανατέλλει, ο Οιδίποδας

 θα είναι απλώς μια κωμωδία
- Heiner Müller
Στις 11 Μαΐου 2013 θα κάνει πρεμιέρα η νέα δουλειά της Helter Skelter Company στο Ίδρυμα Μιχάλης Κακογιάννης σε σκηνοθεσία Θάνου Παπακωνσταντίνου. Η παράσταση Pedestal (Βάθρο) χρησιμοποιεί ως βάση την τραγωδία «Χοηφόροι» του Αισχύλου και τις τελετουργίες ερμητικών ταγμάτων. Αποτελεί το δεύτερο μέρος της τριλογίας “Carnage” (Σφαγή), μιας ελεύθερης απόδοσης της τριλογίας του Αισχύλου “Ορέστεια”. Το πρώτο μέρος της τριλογίας, η παράσταση Venison (Κρέας από κυνήγι) με βάση τις “Ευμενίδες” του Αισχύλου, κέρδισε κοινό και κριτικούς όταν παρουσιάστηκε στο Ίδρυμα Μιχάλης Κακογιάννης (Απρίλιος-Μάιος και Οκτώβριος-Νοέμβριος 2012).

Η δομή του ‘Pedestal’ διακρίνει δύο παράλληλους κόσμους, το ρεαλιστικό και το φαντασιακό. Στη ρεαλιστική αφήγηση σκηνών της ζωής μιας άρρωστης μητέρας που τη φροντίζει η κόρη της, παρεμβάλλονται οι φαντασιωτικές σκηνές που τρέχουν παράλληλα μέσα στο μυαλό της Κόρης. 

Η Κόρη δε μπορεί να απομακρυνθεί από την οικογενειακή εστία. Υποτάσσεται στη μοίρα της και επινοεί μια προσωπική πίστη στην προσπάθειά της να υπερβεί την αδυναμία της. Με την πίστη της αυτή, οικοδομεί μέσα της έναν προσωπικό κόσμο. Μέσα από τον κόσμο αυτό, πιστεύει πως μια μέρα θα έρθει ένας εκδικητής, κάποιος που θα τη σώσει από τη θλιβερή ζωή της. Αυτή μέχρι τότε πρέπει να τον περιμένει. 

Μέσα στην αναμονή της δυο κόσμοι και δύο χώροι, ο θηλυκός και ο αρσενικός, βαίνουν παράλληλα και τελικά συγκρούονται.

Σύλληψη, Σκηνικός Χώρος, Κείμενο, Σκηνοθεσία: Θάνος Παπακωνσταντίνου
Συνεργασία στη Δραματουργία: Τζωρτζίνα Κακουδάκη
Σκηνικά, Κοστούμια: Νίκη Ψυχογιού

Κίνηση: Χαρά Κότσαλη
Σχεδιασμός, Σύνθεση Ήχων: Αντώνης Μόρας
Σχεδιασμός Φωτισμών: Χριστίνα Θανάσουλα
Βίντεο, Σχεδιασμός Προωθητικού Υλικού: Κωνσταντίνος Χαïδαλής
Γλυπτική: Κατερίνα Ανδρέου
Φωτογραφίες: Βάλια Πιλάφα
Βοηθός Σκηνοθέτη: Ελεάννα Γεωργιάδου
Βοηθός Σκηνογράφου: Εύα Δημοπούλου
Παίζουν: Βασίλης Βηλαράς, Αλέξανδρος Καναβός, Κατερίνα Μηλιώτη, Ελένη Μολέσκη, Νικόλας Χατζηβασιλειάδης 

Παραγωγή: ‘The Helter Skelter Company’ 2013

Λίγα λόγια για το έργο 
Μια τόσο αβάσταχτη φρίκη μόνο μια τελετουργία μπορεί να τη χωρέσει
 Sarah Kane "Crave"
Η παράσταση ‘Pedestal’ έχει σαν αφορμή το μύθο της Ηλέκτρας (“Χοηφόροι” του Αισχύλου) και τις αποκρυφιστικές τελετουργίες ερμητικών ταγμάτων. Η δομή της παράστασης διακρίνει δύο παράλληλους κόσμους, το ρεαλιστικό και το φαντασιακό και είναι χωρισμένη σε επεισόδια και στάσιμα. Στη ρεαλιστική αφήγηση (επεισόδια) σκηνών της ζωής μιας άρρωστης μητέρας που τη φροντίζει η κόρη της, παρεμβάλλονται οι φαντασιωτικές σκηνές (στάσιμα) που τρέχουν παράλληλα μέσα στο μυαλό της Κόρης.

Τα επεισόδια είναι ρεαλιστικές σκηνές που διαδραματίζονται σένα δωμάτιο που μοιάζει με δωμάτιο νοσοκομείου στο οποίο βρίσκονται η Μητέρα και η Κόρη. Η Μητέρα πάσχει από κάποια ασθένεια, δεν έχει αυτονομία κινήσεων, έχει φρυχτούς πόνους. Η Κόρη φροντίζει τη Μητέρα Δημοτικό, βρίσκεται διαρκώς σε υπερδιέγερση, σε ακαθαρσία, εκτός απτής στιγμές όπου βυθίζεται σε μια κατάσταση μεταξύ ύπνου και φαντασίωσης.

Στις σκηνές αυτές βλέπουμε την φαντασίωση της Κόρης. Tρεις άντρες εμφανίζονται τα πρόσωπά τους είναι βουβά και φορούν ίδιες μάσκες. Τα στάσιμα ακολούθου τα σταδία μιας τελετουργίας στην πορεία της οποίας η Κόρη μυείται στον κόσμο τους.

Ο τρίτος άξονας της παράστασης, οι μονόλογοι της Κόρης, εντάσσεται κι αυτός στη φαντασιωτική κατάσταση. Με τα κείμενα αυτά αποκαλύπτεται πως η Κόρη αντιλαμβάνεται, πέρα και πίσω από τη ζωή που τρέχει, ένα μεγάλο σχέδιο στο οποίο κι αύτη συμμετέχει με την αναμονή της. Η Κόρη βλέπει τον εαυτό της σαν το όργανο μέσω του οποίου θα πραγματοποιηθεί ένα ανώτερο σχέδιο που είναι ο φόνος - η θυσία της Μητέρας. Είναι με κάποιο τρόπο το credo της, το προσωπικό της δόγμα που γεννά τον παράλληλο κόσμο.

Summum ius summa iniuria (Η ακραία δικαιοσύνη είναι και ακραία αδικία)
Λίγα λόγια για την τριλογία Carnage 

Η πορεία της τριλογίας “Carnage” οδηγεί προς τα πίσω, αφού τα επιμέρους κομμάτια παρουσιάζονται με αντίστροφη σειρά, και αυτό όχι τυχαία. Στόχος της δραματουργίας είναι να αποτυπωθεί η πορεία του ανθρώπου από ένα οργανωμένο πολιτειακό σύστημα προς μια κοινωνία αυτοδικίας. Η ακριβώς αντίστροφη πορεία, δηλαδή, από αυτήν που προτείνεται στην “Ορέστεια” του Αισχύλου, όπου ο άνθρωπος περνά με τα παθήματά του, από το ματωμένο κύκλο της αυτοδικίας στην πολιτειακή και θεσμική οργάνωση του δημοκρατικού πολιτεύματος.

Το δραματουργικό υλικό δεν περιλαμβάνει το αρχικό κείμενο, αλλά επιχειρεί να κρατήσει από αυτό μόνο τη δομή (τα ‘κατά ποσόν’ μέρη της τραγωδίας, δηλαδή πάροδος, επεισόδια, στάσιμα, κτλ.). Αυτό έχει σαν σκοπό να τονιστεί η θρησκευτική μορφή των έργων αυτών και να βρεθεί ουσιαστικά μια αναλογία με το σήμερα, όχι μόνο σε επίπεδο όψεως - εικόνας, αλλά και ουσίας. 

Η αντιπαραβολή ρεαλιστικών σκηνών με οπτικές, τελετουργικές σκηνές που προτείνεται σαν ένας άξονας της σκηνοθεσίας και, στο εικαστικό κομμάτι, η σύγκρουση διαφορετικών σκηνικών χώρων που κρύβεται ο ένας μέσα στον άλλο, έχει σαν απώτερο στόχο να συνδεθεί ο κόσμος της τραγωδίας σαν παράλληλο σύμπαν με την καθημερινή ζωή. 

Με τον τρόπο αυτό, τα μεγάλα οντολογικά ερωτήματα που τίθενται στα κείμενα της τραγωδίας συνυπάρχουν και προκύπτουν απ’την πεζή και ισοπεδωτική καθημερινότητα. Τα οικουμενικά τραγικά πρόσωπα δυνάμει κρύβονται μέσα σε κάθε άνθρωπο. Με την "Ορέστεια" ο Αισχύλος προτείνει ένα συγκεκριμένο μοντέλο κοινωνίας σαν λύση για το πρόβλημα της οργάνωσης και συνύπαρξης των ανθρώπων, τη θεσμοθετημένη δημοκρατία. Με το κείμενο αυτό έχει δημιουργηθεί ένα όριο για τον δυτικό πολιτισμό που ακόμα και σήμερα δεν έχει ξεπεραστεί. Χρησιμοποιώντας σαν βάση το πυρηνικό κύτταρο της κοινωνίας, την οικογένεια και τις σχέσεις των προσώπων μέσα σ’αυτή, δικός μας στόχος είναι να διερωτηθούμε αν σήμερα πια το όριο αυτό εξακολουθεί να ισχύει.

H θεατρική ομάδα "Helter Skelter Company", με βάση την Αθήνα, ιδρύθηκε από τον ηθοποιό / σκηνοθέτη Θάνο Παπακωνσταντίνου. Η ομάδα δημιουργεί παραστάσεις πειραματικού θεάτρου που βασίζονται σε έργα της κλασσικής δραματουργίας. Η ομάδα ιδρύθηκε το 2011 και παρουσίασε την παράσταση «Άμλετ, ο Πρίγκιπας της Δανίας» του Σαίξπηρ. Το 2012 παρουσιάστηκε το «Venison», η δεύτερη παραγωγή της ομάδας (πρώτο κομμάτι μιας τριλογίας βασισμένης στην Αδράστεια του Αισχύλου) βασισμένο στις «Ευμενίδες» του Αισχύλου και στον Φ. Ντοστογιέφσκι.

Ομάδα: Βασίλης Βηλαράς, Αλέξανδρος Καναβός, Κατερίνα Μηλιώτη, Ελένη Μολέσκη, Νικόλας Χατζηβασιλειάδης
Συνεργάτες: Μάριος Παναγιότατου, Ιωάννα Μιχαλά, Λένα Δροσάκη, Μαρία Κορωνιώτη, Τζωρτζίνα Κακουδάκη, Πατρίσια Απέργη, Χαρά Κότσαλη, Χριστίνα Θανάσουλα, Ελεάνα Γεωργιάδου, Νίκη Ψυχογιού, Βάλια Πιλάφα, Κατερίνα Ανδρέου

Ιδρυτικά Μέλη: Θάνος Παπακωνσταντίνου, Κωνσταντίνος Χαïδαλής, Αντώνης Μόρας
Ο Θάνος Παπακωνσταντίνου είναι Σκηνοθέτης και Ηθοποιός. Πτυχιούχος της δραματικής σχόλης «Εμπρός - Θέατρο Εργαστήριον» (2009) και της Νομικής Σχόλης του Α.Π.Θ. (2007).
Ιδρυτικό μέλος της ομάδας ‘The Helter Skelter Company’, με την όποια παρουσίασε τις παραστάσεις «Άμλετ, ο Πρίγκιπας της Δανίας» του Σαίξπηρ (2011) και «Venison» (2012) στο Ίδρυμα Μιχάλης Κακογιάννης (IMK).

Στο θέατρο έχει συνεργαστεί ως ηθοποιός με τους: Α. Μακράκη, Γ. Μόσχο, Μ.Λ. Παπαδοπούλου και Δ. Καραντζά. Στον κινηματόγραφο έχει συνεργαστεί ως ηθοποιός με τους: Elina Panik, Κ.Φραγκούλη - Α.Σιπσίδη και Γ. Καρυπίδη σε ταινίες μικρού μήκους.

Ιδρυτικό μέλος της θεατρικής ομάδας ‘Facta Non Verba’ (Θεσ/νίκη), με την οποία συνεργάστηκε ως ηθοποιός και σκηνοθέτης σε παραστάσεις θεάτρου, devised theatre, street theatre, performances. Με την ομάδα ‘Facta Non Verba’ συνεργάστηκαν με το Living Theater σε δημιουργία δύο παραστάσεων street theatre και μιας performance το Μάη 2003.

11 Μαΐου έως 16 Ιουνίου 2013
Pedestal

The Helter Skelter Company

σκηνοθεσία: Θάνος Παπακωνσταντίνου
Κάθε Παρασκευή, Σάββατο και Κυριακή στις 21.30

Αίθουσα: Ειδικά διαμορφωμένος υπόγειος χώρος

Διάρκεια: 70΄ (χωρίς διάλειμμα)

Τιμές εισιτηρίων:  12€ Κανονικό 


                      10€ Μαθητικό/ Φοιτητικό/ Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/ Κάτοχοι Κάρτας Πολιτισμού/ Κάτοχοι Κάρτας Club IFA (Γαλλικού Ινστιτούτου)/Κάτοχοι Κάρτας ΙΤΙ (ΕΚΔΙΘ)/ΑμΕΑ/ Άνω των 65

********
Χορός
Τρίτη 4,Τετάρτη 5 και Πέμπτη 6 Ιουνίου 2013, στις 21:00

Το σωματίδιο του Θεού/The God’s particle
έργο βασισμένο σε κείμενα του Χαΐνη Δ. Αποστολάκη
κι  όμΩς κινείται
Στο πλαίσιο του 12ου Φεστιβάλ Χορού του Σωματείου Ελλήνων Χορογράφων.
Η ομάδα χορού "κι  όμΩς κινείται επιστρέφει στο ΙΜΚ με την παράσταση "Το σωματίδιο του Θεού" (πρώτη παρουσίαση ΙΜΚ, Φεβρουάριος 2013), που βασίζεται σε κείμενα του Δημήτρη Αποστολάκη, από το μουσικό σχήμα Χαΐνηδες.  Παραστάσεις: Τρίτη 4,Τετάρτη 5 και Πέμπτη 6 Ιουνίου 2013, στις 21:00, στο Θέατρο του ΙΜΚ,  στο πλαίσιο του 12ου Φεστιβάλ Χορού του Σωματείου Ελλήνων Χορογράφων.
Στις 4 Ιουλίου 2012, οι επιστήμονες του CERN επιβεβαίωσαν την ανακάλυψη ενός νέου σωματιδίου με μάζα 126,5 GeV) με απόκλιση 5 σίγμα, που σημαίνει βεβαιότητα κατά 99,99995% και πως η παρατήρηση αυτή είναι επαληθεύσιμη και μπορεί να αναπαραχθεί οποτεδήποτε. Αυτό το σωματίδιο εικάζεται ότι είναι μποζόνιο και μάλιστα το βαρύτερο που έχει βρεθεί. Εικάζεται ότι το νέο σωματίδιο έχει χαρακτηριστικά του σωματίου Χιγκς, με επιφύλαξη, ώσπου να φανεί ότι φέρει πράγματι και τις λοιπές, θεωρητικά, προβλεπόμενες ιδιότητές του.
Η παράσταση είναι ταυτόχρονα μία διάλεξη αυξανόμενης εντροπίας και εμπάθειας από τον Δ. Αποστολάκη, ο οποίος έχει υπάρξει στο CERN ως ερευνητής, υπότροφος του Πανεπιστημίου Κρήτης, σε αυτό ακριβώς το πεδίο αναζήτησης του μποζονίου Χιγκς.
Στόχος της ομάδας είναι η διήγηση αυτού του πανάρχαιου παραμυθιού της δημιουργίας του σύμπαντος, στη σημερινή του μορφή, έτσι όπως μας το διηγείται η επιστήμη της φυσικής με αυτούς τους παράξενους όρους, όπως η μεγάλη έκρηξη, το καθιερωμένο πρότυπο, οι χορδές, η υπερσυμμετρία, τα μποζόνια και τα φερμιόνια, η αντιύλη, η ενοποίηση των δυνάμεων, η σκοτεινή ενέργεια και ύλη, οι μαύρες τρύπες.....
Σε ένα τρισδιάστατο σκηνικό χώρο και με τη βοήθεια της εικόνας και του ήχου, η ομάδα προσπαθεί να καταλάβει και να κάνει κατανοητά όλα αυτά τα τεράστια και ελάχιστα, τρομερά συμβάντα, που αφήνουν εμάς τους ανθρώπους, στη μέση μιας αδιανόητης κλίμακας, να προσπαθούμε, βάζοντας σωματίδια να συγκρούονται με την ταχύτητα του φωτός, να τακτοποιήσουμε λιγάκι το σύμπαν.
Οι 7 ερμηνευτές (χορευτές και ακροβάτες) αναπτύσσουν μια διαλεκτική σχέση με αυτή την παρέλαση εννοιών και συλλογισμών, που κυμαίνεται ανάμεσα στην οπτικοποίση, την ολοένα αυξανόμενη αίσθηση της μικρής ανθρώπινης εμβέλειας, μέσα σε αυτό το εξωφρενικό και πολυσχιδές σύμπαν και την ακούραστη γενναιότητα του ανθρώπινου είδους, στην ασταμάτητη έρευνά του ,με ό,τι μέσο διαθέτει, προκειμένου να καταλάβει ποιοι είμαστε, πως φτιάχτηκε όλο αυτό και τι τελικά θα απογίνουμε.     

Συνετελεστές:
Σκηνοθεσία & Χορογραφία   από τους κι όμΩς κινείται με αφορμή μία
Ιδέα του Χαΐνη Δ. Αποστολάκη 

Σκηνογραφία του B.Camilo,

Μουσική (σύνθεση και ερμηνεία) των Χαΐνη Δ. Αποστολάκη και Τ. Μούσα 

Φωτισμοί του Β. Καψούρου, 

Βίντεο της Μ. Αθανασοπούλου  
Κοστούμια  των Α. Μάνεση και Φ. Μουζάκη.

Ερμηνεία και συνδημιουργία: 

Αποστολάκης Δημήτρης, Βαρδαξόγλου Αλέξανδρος, Bentancor Camilo, Δημάς Βασίλης, Λινάρδου Αντιγόνη, Μαλκότσης Ερμής, Παρασκευοπούλου Ιωάννα, Σουγιουλτζή Χριστίνα 

Τρίτη 4,Τετάρτη 5 και Πέμπτη 6 Ιουνίου 2013, στις 21:00

κι  όμΩς κινείται

Το σωματίδιο του Θεού/The God’s particle
έργο βασισμένο σε κείμενα του Χαΐνη Δ. Αποστολάκη
Αίθουσα: Θέατρο

Διάρκεια: 75΄

Τιμές Εισιτηρίων: 10€, ενιαίο
******
Χορόδραμα
Παρασκευή 10 Μαΐου 2013 έως Κυριακή 7 Ιουλίου 2013, στις 21:00
ΧΟΡΟΔΡΑΜΑ

THE   CAVE
Μια σύγχρονη ματιά στην αλληγορία της σπηλιάς από την 
«Πολιτεία» του Πλάτωνα

Μια σύμπραξη χορού, μουσικής και εικόνας
Πολιτιστική Ομάδα ΗΧΟΔΡΑΜΑ

http://www.youtube.com/watch?v=n-so86vG9Tw&feature=youtu.be
Η ψεύτικη πραγματικότητα των «σκιών», η αφύπνιση, η αναζήτηση, η ανακάλυψη, οι συνέπειες… δραματοποιημένα με ευαισθησία μέσα από σύγχρονες χορογραφίες και παράλληλες παρεμβάσεις εικόνων από τη σύγχρονη εποχή
Το έργο είναι δημιουργία της Πολιτιστικής Ομάδας ΗΧΟΔΡΑΜΑ, σε συνεργασία με γνωστούς χορογράφους και χορευτές με επαγγελματική εμπειρία στην Ελλάδα και στο εξωτερικό (Αγγλία, Γαλλία, Γερμανία, Κούβα), απόφοιτους επαγγελματικών σχολών χορού του εξωτερικού, της Κρατικής Σχολής Ορχηστικής Τέχνης, της Εθνικής Λυρικής Σκηνής και αναγνωρισμένων επαγγελματικών σχολών χορού της Ελλάδας. Η μουσική είναι αυθεντική, γραμμένη ειδικά για το έργο αυτό. Το video art, μέσω δυνατών εικόνων, προσθέτει στη δραματουργία του έργου.

Η Πολιτιστική Ομάδα ΗΧΟΔΡΑΜΑ έχει πολυετή πείρα σε χοροδράματα και έχει παρουσιάσει έργα της στην Ελλάδα και στο εξωτερικό www.echodrama.gr.
Συντελεστές:

	Δραματουργία:
	Σέβη Δημητριάδου, Φαίδρα Πισιμίση

	Μουσική:
	Ionnix  (Γιάννης Πισιμίσης)

	Επιμέλεια χορογραφιών:
	Δανιέλα Πισιμίση

	Χορογραφίες:
	Δανιέλα Πισιμίση, Φαίδρα Πισιμίση, Alain Rivero Rodriguez, Γιώργος Νταγιάντας και οι χορευτές της ομάδας 

	Video Art:
	TRANSET, Φίλιππος Πανταζόπουλος

	Σχεδιασμός-κατασκευή κοστουμιών:
	Λαμπρινή Κατσαούνου

	Επιμέλεια φωτισμού:
	Λίνος Μεϊτάνης

	Χορεύουν:
	Alain Rivero Rodriguez
Κατερίνα Αλεξανδράκη

Νώντας Δαμόπουλος

Σμαραλία Καρακώστα

Αργύρης Κουδούνας

Έρη Παπαχαραλάμπους

Δανιέλα Πισιμίση

Φαίδρα Πισιμίση

Χρήστος Ταγρίδης

Τζένη Τοψίδου

Δημήτρης Αντωνόπουλος

Ελένη Γιαννούδη


Παραστάσεις:

	Μάιος 2013:
	Παρ. 10, Σαβ. 11, Κυρ. 12,

Παρ. 17, Σαβ. 18, Κυρ. 19,

Παρ. 31

	Ιούνιος 2013:
	Σαβ. 1, Κυρ. 2,

Παρ. 28, Σαβ. 29, Κυρ. 30

	Ιούλιος 2013:
	Παρ. 5, Σαβ. 6, Κυρ. 7


Υπό την αιγίδα του ΥΠΑΙΘΠΑ, Γενική Γραμματεία Πολιτισμού

Παρασκευή 10 Μαΐου 2013 έως Κυριακή 7 Ιουλίου 2013, στις 21:00
Χορόδραμα: THE CAVE
Μια σύγχρονη ματιά στην αλληγορία της σπηλιάς από την «Πολιτεία» του Πλάτωνα

Πολιτιστική Ομάδα ΗΧΟΔΡΑΜΑ

Αίθουσα: Θέατρο
Διάρκεια: 70’ λεπτά
Τιμές Εισιτηρίων: 10€ κανονικό



         8€ Μαθητικό/ Φοιτητικό/ Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/ Κάτοχοι Κάρτας Πολιτισμού/ Κάτοχοι Κάρτας Club IFA (Γαλλικού Ινστιτούτου) /Κάτοχοι Κάρτας ΙΤΙ (ΕΚΔΙΘ)/ΑμΕΑ/ Άνω των 65
******

Εργαστήρι Σινεμά
26 Ιουνίου – 23 Ιουλίου 2013
Καθημερινά Δευτέρα έως Παρασκευή 16.30-20.30
Κάνε τη δική σου ταινία
Εργαστήρι Κινηματογράφου Σκηνοθεσίας-Υποκριτικής-Εικονοληψίας-Μοντάζ 

Σχολείο του Σινεμά 
 

Ένα μήνας εμβάθυνσης στο μαγικό κόσμο του κινηματογράφου, με έμφαση στο πρακτικό του κομμάτι, προσφέρει το Σχολείο του Σινεμά, με το Εργαστήρι του Σκηνοθεσίας, Υποκριτικής, Εικονοληψίας, Μοντάζ. Ώστε ο κάθε ενδιαφερόμενος να μάθει να κάνει τη δική του ταινία. Το πρακτικό μέρος του σεμιναρίου περιλαμβάνει γύρισμα με τον κάθε συμμετέχοντα στο ρόλο του σκηνοθέτη και συνεργείο όλους τους υπόλοιπους. Όπως και βασικές αρχές της σκηνοθεσίας (γραμματική και συντακτικό του σινεμά), της κινηματογραφικής υποκριτικής, της εικονοληψίας, του μοντάζ. Σύντομη επικουρική αναφορά στις στοιχειώδεις αρχές του σεναρίου. Προβολή αποσπασμάτων από αντιπροσωπευτικές ταινίες με άξονα τα παραπάνω.

Με τον Ερρίκο Λίτση ηθοποιό του θεάτρου και του κινηματογράφου
τον Γιάννη Φώτου Διευθυντή Φωτογραφίας
και τον Γιάννη Καραμπίτσο σκηνοθέτη, μοντέρ και κριτικό κινηματογράφου

Μια φορά την εβδομάδα για ένα δίωρο ένας καλεσμένος σκηνοθέτης, ηθοποιός, σεναριογράφος, μια προσωπικότητα του κινηματογραφικού χώρου θα αποκαλύπτει στους συμμετέχοντες τα μυστικά της δουλειάς του.

Κόστος συμμετοχής:  180€
Μειωμένες τιμές για σπουδαστές, φοιτητές, ανέργους

Διοργάνωση:  ΣΧΟΛΕΙΟ ΤΟΥ ΣΙΝΕΜΑ

Πληροφορίες: 2130 159816,  6944 14 35 64
***********
22ο Μαθητικό Φεστιβάλ Δήμου Μοσχάτου-Ταύρου 
Κυριακή 2 Ιουνίου 2013, στις 12:00 μ.

Σαββάτο 8 Ιουνίου 2013, στις 21: 00

Δύο Εκδηλώσεις Χορού και Μουσικής στο ΙΜΚ 
22ο ΜΑΘΗΤΙΚΟ ΦΕΣΤΙΒΑΛ ΔΗΜΟΥ ΜΟΣΧΑΤΟΥ-ΤΑΥΡΟΥ
(14 Απριλίου -17 Ιουνίου 2013)
Το Μαθητικό Φεστιβάλ του Δήμου Μοσχάτου - Ταύρου διορ​γανώνεται για 22" συνεχή χρονιά, προσκαλώντας μικρούς και μεγάλους να απολαύσουν μία περίοδο με ποικίλες πολιτιστι​κές εκδηλώσεις. Με τη συμμετοχή του συνόλου σχεδόν των σχολείων πρωτοβάθμιας και δευτεροβάθμιας εκπαίδευσης του Δήμου,, οι μαθητές καλούνται να διερευνήσουν και να έρθουν σε επαφή με τις δημι​ουργικές και καλλιτεχνικές τους αναζητήσεις, μέσα από το θέατρο, τη μου​σική και τις εικαστικές δημιουργίες.

Η διοργάνωση του Μαθητικού Φεστιβάλ είναι ιδιαίτερα σημαντική ειδικά αυτή τη χρονιά. Η ίδια η διοργάνωση του Φεστιβάλ και μάλιστα χωρίς ιδιαίτερο οικονομικό κόστος για το Δήμο, η μεγάλη συμμετο​χή των μαθητών και των διδασκόντων, αλλά και η φιλοξενία του σε σημαντικούς χώρους εκδηλώσεων του Δήμου, αποτελεί την μεγαλύτερη απόδειξη στήριξης του πολιτισμού και της εκπαιδευτικής κοινότητας από τη Δημοτική Αρχή, ιδιαίτερα σε μία περίοδο όπου η Τοπι​κή Αυτοδιοίκηση καλείται να αντιμετωπίσει σημαντικά ζητήματα επιβίω​σης.

Για την ενίσχυση των ευπαθών ομάδων του Δήμου Μοσχάτου - Ταύρου, θα υπάρχει κουτί τροφίμων μακράς διάρκειας σε όλες τις εκδηλώσεις του Μαθητικού Φεστιβάλ. 
Κυριακή 2/6/2013 και ώρα 12:00 μ.
•
Παράσταση από το τμήμα Μοντέρνου χορού και Μπαλέτου του Πνευματικού Κέντρου Επιμέλεια: Καλαβρυτινού Βαγγελίτσα
Σαββάτο 8/6/2013 και ώρα 21: 00
•
Χορωδιακό Σύνολο του Δημοτικού Ωδείου του Πνευματικού Κέντρου. Συμμετέχουν οι Pizzicati, Mama's n Papas, Μικρόβια και Vocal invenhons Επιμέλεια: Αλεξοπούλου Όλγα
Αίθουσα: Θέατρο
Πληροφορίες: 210 34 18 579, Δευ - Παρ 11:00 - 14:00
****
Ίδρυμα Μιχάλης Κακογιάννης

Πειραιώς 206, Ταύρος, Αθήνα 177 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 

Εισιτήρια προπωλούνται στα ταμεία του Ιδρύματος (Πειραιώς 206, Ταύρος)
Δευ-Παρ 11:00 - 14:00 και τα απογεύματα μία ώρα πριν την παράσταση
Αγορά με πιστωτική κάρτα: 210 3418579, Δευ-Παρ 11:00 - 14:00 και στην Ιστοσελίδα του Ιδρύματος www.mcf.gr 

Εισιτήρια προπωλούνται και στα καταστήματα Public: Σύνταγμα, Πειραιά, Γλυφάδας, Αγ. Δημητρίου Metro Mall, Athens Mall Μαρούσι.
Υποστηρικτές Ιδρύματος Μ. Κακογιάννης
PricewaterhouseCoopers Business Solutions S.A. Where value begins
Dogkas Wines

Konstantinos

Playground Productions

Χορηγοί  Επικοινωνίας Ιδρύματος Μ. Κακογιάννης
ΤΑ ΝΕΑ 
    METROPOLIS
    Το Ποντίκι

Αθήνα 9,84         BHMA FM 99.5           Ως 3

Ε-go.gr,
    Ελculture.gr                Clickatlife.gr        

Culturenow.gr    Mediasoup.gr            Monopoli.gr       In2life.gr
Camera Stylo online
Στάθμευση στο εμπορικό κέντρο athensheart
Οι  θεατές των παραστάσεων του ΙΜΚ δικαιούνται δωρεάν στάθμευση στο Parking του εμπορικού κέντρου Athens Heart από Δευτέρα έως Σάββατο από τις  08:00 – 22:00. 
Από τις 22:00 έως τη 01:00 η χρέωση είναι 2,5€ και 1€ για κάθε επιπλέον ώρα στάθμευσης μετά από τη 01:01.

Τις Κυριακές οι θεατές των παραστάσεων του ΙΜΚ θα επιβαρύνονται  με 2,5€ για χρήση του parking από τις 10:00  έως 01:00. Από τις 01:01πμ  θα επιβαρύνεται με κόστος 1€ για κάθε επιπλέον ώρα.

Γραφείο Τύπου ΙΜΚ:  Χαρά Πετρούνια 

6972 710 991, e-mail: x-petrouyia@ath.forthnet.gr
